Kukuhkan peranan lelaki dalam keluarga

“Figura seorang bapa adalah amat penting. Dalam kajian menunjukkan, susah untuk kita melihat figura bapa yang sebenar,” kata Pengerusi Jawatankuasa Pilihan Khas Parlimen Kesaksamaan Gender dan Pembangunan Keluarga, YB Puan Nor Azrina Surip ketika merasmikan Sembang Santai Hero Keluarga Rahmah.

Menurutnya, kadangkala beliau melihat seseorang anak itu menjadi pincang kerana tidak melihat figura ayah.

“Kerana itulah penting program sebegini untuk kita kembalikan figura bapa yang sebenar,” tegas beliau yang juga Ahli Parlimen Merbok.

Program sembang santai tersebut dianjurkan Unit Advokasi Keluarga Rahmah, Pertubuhan IKRAM Malaysia (IKRAM) dengan kerjasama IKRAM Kuala Lumpur, Jabatan Kehakiman Syariah Malaysia (JKSM) dan Majlis Agama Islam Wilayah Persekutuan (MAIWP) di Hotel De Palma pada Sabtu, 15 Disember lalu.

Program yang dihadiri seramai 150 orang peserta ini diadakan bertujuan mempromosikan lelaki sebagai hero keluarga dan menegaskan kembali bahawa lelaki ini adalah pemimpin kepada kaum perempuan sebagaimana ayat 34 dalam surah an-Nisaa’.

Bagi Pengerusi Unit Advokasi Keluarga Rahmah IKRAM, Hj Nahar Md Nor, beliau berharap melalui program ini, kita dapat bersama-sama menegaskan kembali peranan lelaki.

“Sekiranya sesebuah keluarga tidak berjaya dikemudikan, lelaki sebagai nakhoda perlu bertanggungjawab,” kata beliau.

Beliau juga berharap agar para peserta yang hadir dapat bersama menyebarkan mesej daripada kempen ini dan kaum perempuan juga perlu berperanan untuk menonjolkan lelaki sebagai hero dalam keluarga mereka.

Timbalan Presiden IKRAM, Hj Badlishah Sham Baharin turut menyampaikan ucaptama bertajuk ‘Hero Keluarga Rahmah: Kepentingan Dalam Pembangunan Keluarga’.

“Menurut kajian oleh Dr Scott Allison, terdapat dua faktor mengapa seorang bapa menjadi hero dalam keluarga iaitu guru dan mentor yang agung, dan juga bapa sebagai pelindung dan pembekal,” kata beliau.

Tambahnya lagi, seorang bapa akan mengajar perkara-perkara yang tidak diajar oleh ibu terutamanya berkaitan fizikal dan turut menjadi qudwah serta tauladan kepada anaknya serta seorang pelindung.

“Tentunya, seorang bapa akan cuba melindungi keluarga dan jika perlu berkorban, seorang bapa tentunya akan berkorban untuk keluarganya.”

Beliau turut menyeru para lelaki agar menjadi hero bagi membina keluarga yang sejahtera, kuat iman, kuat akhlak dan kuat ekonomi.

Seterusnya Ketua Pengarah/Ketua Hakim Syarie JKSM , YAA Dato’ Dr Hj Mohd Na’im Hj Mokhtar menyampaikan tajuk ‘Peranan Lelaki Sebagai Hero Keluarga’ yang menekankan peri pentingnya suami sebagai hero berperanan memelihara semua maqasid syariah dalam perkahwinan iaitu menjaga nyawa, agama, akal harta dan keturunan dalam membina rumah tangga yang mawaddah, rahmah dan sakinah.

Program diakhiri dengan sesi Sembang Bernas bertajuk ‘Lelaki Hero, Pembela dan Pelindung Keluarga’ oleh tiga panelis jemputan iaitu Hj Ahmad Shafiai Uda Jaafar atau lebih mesra dengan panggilan Pak Utih, seorang pakar motivasi keluarga, Dr Jeffrey FK Phang, Pengerusi Persatuan Penduduk Petaling Jaya (MyPJ) dan En Krishnan A/L Arumugam, Pengarah Projek IMPAK Nasional, Tamil Foundation.

Ketiga-tiga panelis membuat perkongsian daripada pengalaman masing-masing dalam masyarakat mengenai peranan lelaki dalam pembentukan keluarga sama ada sebagai seorang bapa, suami, anak atau seorang abang/adik.

Dalam pada itu, Pengarah Program, En Mohd Hafiz Abd Hamid membacakan tujuh resolusi yang didapati daripada sembang santai tersebut iaitu:

1. Lelaki dan wanita sama-sama memberikan sumbangan yang signifikan di dalam membangunkan keluarga yang harmoni dan masyarakat yang sejahtera dan adil.

2. Sebagai lelaki, akan berusaha menjadi anak, suami, ayah dan datuk yang akan memimpin, mendidik dan memelihara keluarga agar semua  dapat memainkan peranan sebagai anggota masyarakat yang berjaya.

3. Sebagai Wanita akan sentiasa menyokong suami dan mendidik anak lelaki untuk berperanan sebagai ketua dan ahli keluarga yang bertanggungjawab supaya dapat membangunkan sebuah keluarga Rahmah.

4. Menjadikan agenda memperkukuhkan keluarga sebagai agenda bersama pelbagai lapisan masyarakat ke arah mewujudkan masyarakat yang dinamik, progresif dan sejahtera lagi adil.

5. Anggota keluarga lelaki diperkasakan dengan ilmu jatidiri, kepimpinan dan pengurusan keluarga supaya boleh membuat keputusan yang rasional dan adil sesuai dengan tuntutan agama.

6. Memperhebatkan ‘Kempen Hero dalam Keluarga Rahmah’ yang inovatif dan praktikal secara bersepadu melalui kerjasama semua pihak termasuk badan kerajaan dan bukan kerajaan serta seluruh lapisan masyarakat.

7. Sebarang usaha dan gerakan yang boleh melemahkan institusi keluarga hendaklah dibanteras dengan bersungguh-sungguh melalui badan bertindak dibawah agensi kerajaan mahupun badan bukan kerajaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masjid: Antara Syiar dan Tujuan

Setelah kurun demi kurun berlalu, sudah semacam menjadi kebiasaan kita untuk membina masjid di mana sahaja tempat yang mempunyai komuniti muslim. Muncullah berbagai-bagai bentuk, pelbagai kubah dan menara. Sampai setiap satu membawa simbolik yang cukup mengkagumkan.

Kemudian setelah beberapa lama, muncul pula masalah: Kenapa masjid tidak berjaya dimakmurkan? Kenapa ia semacam tidak sama seperti di zaman kegemilangan Islam dahulu?

Makanya, kita perlu kembali semula kepada yang asal. Adakah masjid itu satu syiar (lambang)? atau satu tujuan?. Masjid itu ada padanya jiwa atau sekadar namanya?

Rasulullah SAW pada awalnya membina masjid bukanlah supaya boleh ada tempat yang baginda hendak jadikan perpustakaan ataupun satu tempat boleh dibuat kenduri-kenduri atau keramaian. Rasulullah SAW mahukan satu tempat yang semua umat Islam boleh mendekatkan diri kepada Allah (taqorrub ilallah). Satu tempat yang mana, semua umat Islam sedar akan status dia sebagai hamba Allah.

Lihat sahaja asal perkataan masjid tersebut, bukankah ia bermaksud tempat sujud? Satu tempat yang boleh kita sujud, boleh kita bersolat. Hakikatnya, tempat itu boleh diisytiharkan di mana-mana, bukan mesti ada pembesar suara, mimbar dan aksesori yang lain. Orang Melayu sahaja yang membezakan masjid, musolla dan surau.

Maka kalau mengambil pengajaran daripada sirah nabawiyyah, sewajarnya sesampai kita pada tempat baru, rumah baru atau kawasan baru, seharusnya tempat pertama yang kita harus cari, di mana tempat kita khaskan untuk sujud kepada Allah. Di mana tempat untuk kita jadikan masjid kita kerana di situlah kita diingatkan untuk mendekatkan diri pada Allah, melakukan apa sahaja yang semakin mendekatkan diri pada Allah dan menghalang diri kita untuk semakin menjauhi-Nya.

Ironinya, sampai-sampai dahulu, kita fikir di mana hendak diletak sofa, televisyen, barang itu dan ini. Kalau membuka kawasan, kita fikir di mana tempat di letak bangunan itu dan ini. Semacam masjid itu tidak menjadi prioriti lansung atau dengan kata lainnya semacam mendekatkan diri pada Allah itu tidak menjadi penting lansung.

Jadi untuk memakmurkan masjid, bukan menarik orang untuk datang ke masjid tapi lebih dari untuk menarik orang supaya lebih mendekati Allah. Semakin dia dekat pada Allah, faham dengan agamanya, maka dengan sendiri dia tahu ke mana tempat yang harus dituju.


Waspada dengan kuasa ‘viral’

Setiap kali ada isu yang tular, dengan pantasnya jari jemari netizen memberikan komentar. Lebih sadis, tanpa membaca dan mengetahui latar belakang isu, terus memberikan maklum balas yang teruk, dengan bahasa-bahasa yang tidak beradab hingga mengaitkan peribadi seseorang itu tanpa rasa bersalah.

Apabila komentar tidak berhemah ini terjadi, tentunya salah faham akan berlaku seterusnya boleh mengeruhkan hubungan sesama manusia. Tidak mustahil juga, rasa sakit hati bersarang dalam jiwa mereka hingga tercetusnya pelbagai rasa seperti dendam, rendah diri juga tekanan.

Terkadang, ada juga mereka yang berilmu dan dihormati terjebak dengan keadaan seperti ini. Hinggakan, apabila kita terbaca komentar mereka, kita merasakan seperti ada sesuatu yang tidak kena dan tidak sepatutnya diperkatakan olehnya.

Memang bukan sesuatu yang mudah untuk menangani keadaan seperti ini, dalam era teknologi yang melaju, media sosial yang mengetengahkan pelbagai berita dan cerita setiap waktu. Namun, peranan kita sebagai masyarakat bertamadun dan berilmu perlulah memikirkan kembali agar tidak terus hanyut dengan situasi yang tidak sihat ini.

Mungkin ada baiknya jika dengan status atau isu yang ‘viral’ tersebut, kita sebagai ahli masyarakat yang mempunyai adab perlulah melaksanakan peranan yang sewajarnya. Jika kita ingin sesuatu itu berubah, lakukanlah dengan cara lebih berhikmah.

Kita perlu menegur dengan menggunakan bahasa-bahasa yang baik, bukan mengejek apalagi menghentam dan melabelkan seseorang itu dengan teruk sekali sehingga mencetuskan situasi yang tidak diingini.

Benar, setiap manusia pasti ada silapnya. Namun, jangan kerana orang lain melakukan kesilapan, ada sebahagian kita merasakan seakan-akan diri tidak akan pernah melakukan kesilapan sedemikian rupa lalu mengeluarkan maklum balas atau komentar sesuka hati.

Tentunya kita tidak ingin diperkatakan dengan kata-kata yang tidak baik apalagi hingga menjatuhkan air muka, begitu jugalah orang lain inginkan agar mereka tidak diperlakukan demikian.

Menurut pensyarah Universiti Utara Malaysia (UUM), Prof. Madya Dr. Mardzelah Makhsin, manusia beradab sentiasa merujuk kepada perhubungan yang mematuhi norma, etika dan tingkah laku sosial mengikut keperluan tertentu terutama melibatkan institusi kekeluargaan, masyarakat, negara dan agama.

Sebagaimana dalam Islam, pendidikan adab adalah tanggungjawab yang utama dan ibu bapa seharusnya membiasakannya terhadap diri anak-anak sejak kecil lagi.

Adab menurut bahasa adalah kesopanan, tingkah laku yang baik, kehalusan budi dan tata susila. Adab juga bererti pengajaran dan pendidikan yang baik sebagaimana sabda Rasulullah Salallahualaihiwasallam (SAW) yang bermaksud:

“Sesungguhnya Allah telah mendidikku dalam adab dan mendidikku dengan sangat baik.” (HR Baihaqi)

Islam tidak hanya menekankan pentingnya ilmu. Akhlak mulia juga sangat penting. Melihat kepada sejarah lampau juga, para ulama terdahulu sangat menekankan pendidikan adab kepada anak berbanding ilmu.

Sedarkah kita, ketika hilangnya adab dalam kehidupan manusia, maka hilang juga rahmat daripada Allah Subhanahuwataala (SWT) dan perasaan kasih sayang dalam kalangan manusia.

Kesan yang ketara daripada sikap masyarakat yang melakukan demikian, akan tercetusnya pertengkaran, permusuhan akibat hilangnya akhlak dan adab.

Jika ada ilmu setinggi langit sekalipun, andai diri tidak dihiasi dengan adab mulia, ia bukanlah sesuatu yang patut dibanggakan. Sebagaimana kata-kata Abdullah ibn al-Mubarak dalam kitab karangan al-Khatib al-Baghdadi, al-Jami’ li Akhlaq al-Rawi:

نحن إلى قليل من الأدَب أحوجُ منا إلى كثيرٍ من العلم

“Kita lebih memerlukan kepada adab (walau) sedikit berbanding memiliki ilmu yang menggunung.”

Dalam situasi yang sangat mencabar kini, masyarakat kita terdedah dengan pelbagai isu yang di luar kotak fikiran.

Sebagai contoh, isu anak yang disyaki dibunuh ibu kandungnya atau yang seumpamanya, maka banyaklah tangan-tangan manusia yang laju menjatuhkan hukuman serta mengeluarkan kata-kata yang tidak selayaknya diucapkan.

Memang situasi yang terjadi itu tidak kita sukai, akan tetapi kerana perkara yang telah terjadi seharusnya kita sebagai seorang Muslim mengungkapkan ucapan yang sepatutnya ketika mendengar khabar musibah untuk bersegera mengingati Allah SWT.

Rasulullah SAW dalam sebuah hadisnya memberikan petunjuk bagi umatnya agar segera melafazkan kalimat ini ketika mendengar musibah.

“Tiada daripada kalangan hamba (Allah) yang ditimpa suatu musibah, kemudian mengucapkan,

اللهُمَّ أْجُرْنِي فِي مُصِيبَتِي وَأَخْلِفْ لِي خَيْرًا مِنْهَا

“Sesungguhnya kami adalah milik Allah dan sesungguhnya kami akan kembali kepada-Nya. Ya Allah! Aku mohon agar kurniakanlah ganjaran pada musibahku ini, dan berikanlah ganti yang lebih baik daripada musibah ini”, melainkan Allah akan memberikan pahala kepadanya kerana musibah itu dan menggantikan yang lebih baik.” (HR Muslim)

Begitu juga ketika kita melihat atau membaca situasi yang tidak diingini atau maksiat, maka berusahalah mengucapkan;

Oleh yang demikian, jadilah kita netizen yang memberikan komentar yang baik-baik agar apa yang kita lakukan itu kembali kepada diri semula. Ini bersesuaian dengan maksud ayat Allah dalam Surah Ar-Rahman ayat 60 yang bermaksud:

“Tidak ada balasan kebaikan kecuali kebaikan (pula).”

Perlulah kita sedari bahawa kebaikan juga menjadi sesuatu yang sangat Allah SWT cintai, sebagaimana maksud ayat 195 dalam Surah Al-Baqarah:

“Dan berbuat baiklah, kerana sesungguhnya Allah menyukai orang-orang yang berbuat baik.”

Ketika jari-jemari kita merasakan ingin memberikan komentar, fikirkanlah sejenak, adakah apa yang akan ditaip itu sesuatu yang baik atau sebaliknya? Apakah kesan yang akan diterima oleh empunya status dan bagaimana tanggapan pembaca lainnya kepada kita?

Apalagi jika seseorang yang ramai pengikut atau orang ternama, menulis status atau maklum balas kepada sesuatu isu tanpa mempedulikan kesan yang bakal dihadapi. Kerana boleh jadi dengan kat-katanya itu, mendorong orang lain merujuk sebagai panduan. Jika baik sangatlah beruntung, namun jika sebaliknya, alangkah rugi dirinya.

Jika kita masih tidak mampu memberikan saranan atau maklum balas yang baik, maka seharusnya kita diam daripada menaipkan sesuatu. Janganlah kerana hendak memuaskan kehendak hati, ramai pula hati-hati yang membacanya sakit.

Jadilah kita manusia yang berintegriti, adil dan berhikmah dalam memberikan maklum balas agar menjadi qudwah hasanah (contoh terbaik) kepada masyarakat lainnya, selain berusaha menjadi manusia yang melakukan islah (pembaikan) dalam masyarakat.

Jangan terus biarkan toksik ini berleluasa tanpa noktah. Bersama-sama kita membantu diri dan masyarakat kita agar menjadi manusia yang lebih baik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


“Jadilah Hamba Allah yang Rabbani”

Apa yang lebih penting adalah untuk membawa setiap pengajaran daripada mukhayyam ke dalam kehidupan sebenar da’i itu sendiri dan menjadi bekalan untuk memimpin keluarga, masyarakat dan negara. Inilah harapan besar yang ditegaskan oleh Yang Di Pertua IKRAM Wilayah Persekutuan, Prof Dr Sahrim Ahmad semasa merasmikan mukhayyam tersebut.

Pengarah dan Timbalan Pengarah Mukhayyam, Haji Hussein Mohd Kari dan Dr Zainal Fitri Zakaria ketika ditanya apakah harapan mereka kepada para peserta setelah mukhayyam melabuhkan tirai, masing-masing mengharapkan para peserta terus berusaha untuk memahami dan menterjemahkan tema mukhayyam ‘Jadilah Hamba Allah yang Rabbani’ (kuu nuu rabbaniyyin)  ke dalam kehidupan mereka.

“Setiap peserta hendaklah berusaha dengan bersungguh-sungguh untuk memantapkan konsep rabbaniah dalam diri serta menguatkan rukun ikhlas, thadhhiyyah (pengorbanan) dan ukhuwwah,” tegas Hussein (gambar kanan).

“Walaupun mukhayyam berakhir peserta hendaklah terus menguatkan ukhuwah dan mahabbah sesama ahli kerana Allah SWT, mengingat setiap pesanan dan perkongsian pengalaman muwajjih dan muwarrith, mengambil faedah dari pengorbanan dan sejarah hidup Ustaz Umar At-Tilmisani dan memastikan kita dapat menghafal dan sentiasa bertadabbur dengan ayat-ayat 63 hingga 77 daripada surah al-Furqan yang menjadi ayat-ayat tema mukhayyam kali ini,” jelas Sdr Hussein lagi.

Para peserta juga diingatkan untuk terus meneliti dan membincangkan risalah “Antara materialisma dan rabbaniyyah” daripada kitab Fiqh Da’wah karangan Syeikh Mustafa Masyhur yang telah dijadikan topik nadwah dalam kem tersebut dan mengambil faedah dan pengajaran daripada bacaannya.

Selain itu, kemahiran menyelamat ketika bencana dalam aktiviti latihan hendaklah terus ditekuni oleh para peserta supaya mereka dapat menguasai teknik menyelamat dengan cara yang betul.

Semoga Allah SWT mempertautkan setiap hati para peserta mukhayyam dan semua pendokong risalah ad-Deen ini, menerima amal-amal kita dan merahmati kita dengan petunjuk, keikhlasan, pengorbanan, tsabat dan ukhuwwah kerana-Nya pada sepanjang jalan dakwah ini.


SUTKOM 2016: Kompeni D cetus kebangkitan sebagai juara

Kompeni D meraih 1,175 markah sementara Kompeni B (Bravo) bagi rumah Hijau (Khadra’) menjadi naib juara dengan 1,079 markah. Tempat ketiga dimenangi oleh Kompeni A (Alpha) bagi rumah Biru (Zarqa’) dengan 989 markah dan tempat keempat jatuh kepada Kompeni C (Charlie) bagi rumah Kuning (Safra’) dengan markah sebanyak 843.

YDP PIBG sekolah bersama wakil pemenang setiap rumah sukan

Uniknya sistem kompeni ini, markah yang dikumpul sewaktu sukan tahunan akan dibawa ke penghujung tahun dan akan dinilai keseluruhannya untuk diberikan pengiktirafan sebagai kompeni terbaik sepanjang tahun.

Majlis penutup dan penyampaian hadiah SUTKOM 2016 telah disempurnakan oleh Yang Dipertua PIBG SMIH-MTQH, Dr Hj Abdul Rahman Mohamed. Turut hadir Pengetua SMIH-MTQH, Bat Kamaruzzaman Abdul Kadir.

Sukan tahunan yang telah berlangsung di padang SMIH-MTQH padat dengan aksi bertenaga, penuh warna-warni dan meriah ini di mana ia dirasmikan oleh Pegawai Unit Sukan dan Permainan, Pejabat Pendidikan Daerah Kuala Selangor, Kasmizan Kasmudin. Aktiviti sukan telah dimulakan dengan persembahan kawad oleh setiap kontijen rumah sukan dengan pelbagai tema, gaya serta persembahan yang sangat kreatif.

Selain penyertaan 670 orang pelajar, sukan tahunan ini turut mendapat kerjasama Persatuan Ibu Bapa Dan Guru (PIBG) SMIH dan MTQH. Antara aktiviti yang dipertandingkan adalah pertandingan merentas desa, badminton, bola jaring, ping pong, bola tampar, sepak takraw, tarik tali dan sukaneka.

Sukan ini juga turut melibatkan pertandingan persahabatan antara ibu bapa dan alumni menentang guru dan kakitangan sekolah dalam acara bola sepak, bola jaring dan bola tampar.

Dalam pertandingan ini, pasukan kakitangan dan guru lelaki mengalahkan ibu bapa dalam bola sepak (4-1) dan bola tampar (2-1) sementara skuad bola jaring ibu menewaskan kakitangan dan guru wanita dengan 2-1.

Mewakili PIBG sekolah, Dr Abdul Rahman merakamkan penghargaan kepada semua yang terbabit dalam menjayakan SUTKOM 2016 ini dan berpuas hati dengan perjalanan hari sukan yang bertujuan mengeratkan ukhuwah antara pelajar, guru, kakitangan dan ibu bapa.

Sumber foto: FB Hira’ Jeram | FB KRS Musleh Hira’

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengorbanan Dalam Kepelbagaian Kunci Keharmonian

Bulan Zulhijah adalah bulan terakhir dalam kalendar Islam dan amalan-amalan soleh pada 10 hari awalnya merupakan hari-hari terbaik yang paling disukai oleh Allah SWT.

“Tiada hari-hari yang amalan soleh yang paling disukai oleh Allah untuk dilakukan melainkan hari-hari ini (iaitu 10 hari terawal Zulhijah).” Para sahabat bertanya, “Wahai Rasulullah, walaupun jihad di jalan Allah tidak dapat menandinginya?” Baginda bersabda, “Walaupun jihad di jalan Allah tidak dapat menandinginya, melainkan seorang  lelaki yang keluar berjihad bersama hartanya, kemudian dia langsung tidak kembali.” (HR Abu Dawud, No. 2438, Sahih)

Istimewanya bulan ini kerana jutaan umat Islam berada ke Tanah Suci Makkah dan Madinah untuk menunaikan ibadat haji, manakala puasa sunat Arafah digalakkan dan ibadah korban disyariatkan pada Hari Raya Aidiladha (10 Zulhijah) dan hari-hari tasyrik (11, 12 dan 13 Zulhijah).

Sejarah ibadah korban ini adalah daripada kisah pengorbanan Nabi Ibrahim a.s. terhadap anaknya, Nabi Ismail a.s. yang dirakamkan dalam al-Quran. Hasil keikhlasan baginda mentaati perintah korban itu, Allah SWT menggantikan anaknya dengan seekor kibas.

Melalui buku-buku sirah, kita dapat hayati perjalanan hidup para nabi terdahulu, Rasulullah SAW, para sahabat serta ulama dan pendakwah kemudiannya, yang sanggup berkorban harta dan jiwa dalam menyampaikan risalah Islam dan melakukan islah kepada masyarakat.

Hasil pengorbanan itu, kini agama Islam berkembang ke seluruh dunia dengan anggaran lebih 1.8 bilion penganutnya.

Dalam pengorbanan, jiwa, harta, masa dan nyawa serta segala-galanya perlu disumbangkan demi mencapai sesuatu matlamat yang murni. Pengorbanan tersebut mestilah didasari dengan keikhlasan dan takwa agar ia diterima Allah SWT.

“Daging dan darah binatang korban atau hadiah itu tidak sekali-kali akan sampai kepada Allah, tetapi yang sampai kepada-Nya ialah amal yang ikhlas yang berdasarkan takwa daripada kamu.” (Al-Hajj: 37)

Istilah pengorbanan mempunyai ufuk makna yang luas dan menyeluruh merangkumi pelbagai peringkat, sudut dan konteks yang tersendiri.

Kita menghargai pengorbanan para pahlawan dan pemimpin negara terdahulu yang berjuang dan berusaha membebaskan negara daripada cengkaman penjajahan sehingga mencapai kemerdekaan.

Dari konteks perpaduan, pemimpin dan rakyat perlu mengorbankan sikap-sikap negatif seperti ego, taasub, rasis dan prejudis untuk mewujudkan keharmonian antara kaum dan agama.

Oleh yang demikian, sentimen perkauman dan agama yang melampau perlu dielakkan demi mewujudkan kestabilan serta perpaduan negara.

Ibu bapa pula berkorban bekerja, membesarkan anak dan memberi belanja untuk keperluan keluarga. Pengorbanan ini amat signifikan kerana keluarga adalah tonggak yang akan membina generasi masa depan untuk berkhidmat kepada masyarakat dan negara. Keluarga yang utuh akan membina negara yang utuh.

Di tahap yang lebih tinggi, pengorbanan amat penting dalam aspek pembinaan negara. Pemimpin seharusnya berkorban untuk rakyat, berkhidmat kepada mereka serta melakukan reformasi dan penambahbaikan demi masa depan negara.

Pemimpin negara sekarang perlu mempunyai kehendak politik (political will) yang kuat untuk melaksanakan tuntutan reformasi daripada masyarakat sivil yang telah pun dipersetujui oleh sebahagian pemimpin negara suatu ketika dahulu.

Sebagai contoh, Kumpulan Rentas Parti Parlimen Malaysia – Integriti, Governans dan Antirasuah (KRPPM-IGAR) menyasarkan tiga cadangan reformasi institusi dan perundangan untuk segera dilaksanakan dalam penggal Parlimen ini.

Cadangan tersebut ialah pemisahan kuasa Peguam Negara dan Pendakwa Raya, Reformasi Suruhanjaya Pencegahan Rasuah Malaysia (SPRM) dan pindaan kepada Akta Perlindungan Pemberi Maklumat 2010.

Sudah pasti pelaksanaan reformasi tersebut memerlukan pengorbanan masa dan tenaga pelbagai pihak untuk menjadikan tuntutan-tuntutan itu suatu realiti.

Begitu juga rakyat seharusnya berkorban untuk menyumbang kepada pembangunan negara melalui sektor awam, swasta dan pertubuhan-pertubuhan bukan kerajaan.

Semangat rakyat membantu rakyat serta rakyat bersama-sama membina negara seharusnya dipupuk demi masa depan negara yang lebih baik dan cerah.

Sentimen agama dan perkauman semakin marak diitiup menjelang Pilihan Raya Negeri (PRN) bagi enam negeri tidak lama lagi, walaupun tarikhnya belum diumumkan dan kempennya pun belum bermula secara rasmi.

Mengambil ibrah pengorbanan sempena Hari Raya Aidiladha, umat Islam terutamanya perlu membuang sikap negatif yang boleh meningkatkan sentimen kaum dan agama, sebalknya mereka mesti menyuburkan sikap rahmah dan mempamerkan akhlak yang mulia.

Rakyat tetap mengharapkan hidup yang harmoni, sama ada sebelum, semasa ataupun selepas PRN. Oleh itu, janganlah dikorbankan keharmonian ini semata-mata ingin meraih keuntungan politik dengan cara yang tidak bermoral.

Hidup dalam kepelbagaian kaum dan agama di negara ini memerlukan sikap ihsan, saling mengenali, memahami dan menghormati, serta saling membantu sesama rakyat.

Kata-kata Perdana Menteri ketiga, Tun Hussein Onn sewajarnya dijadikan peringatan untuk kita semua sebagai rakyat Malaysia agar terus memelihara perpaduan yang ada.

“Sambil kita membangun, kita mestilah pada masa yang sama berhati-hati terhadap anasir-anasir yang boleh melemahkan dan yang wujud di kalangan kita. Kita mestilah bersedia dan berkorban dan mengekalkan usaha-usaha untuk mengatasi anasir-anasir ini. Perpaduan negara dan cara hidup kita adalah perkara yang terlalu penting untuk diabaikan.” (Dewan Rakyat, 19 Mac 1979, Arkib Negara)

Untuk hidup dalam keharmonian, ia memerlukan pengorbanan semua. Oleh itu, nilailah sejauh mana pengorbanan kita untuk membina negara dan mendidik generasi akan datang demi kemakmuran, kemajuan, kesejahteraan dan keharmonian bersama.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berkata Benar, Berintegriti Kunci Kepimpinan Berwibawa

BANDAR BARU BANGI – Berkata benar serta sifat amanah, jujur dan berintegriti menjadi kunci kepada kepimpinan berwibawa sepertimana yang ditunjukkan oleh Rasulullah SAW, kata Presiden Pertubuhan IKRAM Malaysia (IKRAM), Hj Badlishah Sham Baharin.

Tambahnya, kajian meluas seluruh dunia yang dibuat oleh dua penulis terkenal bidang pengurusan dan kepimpinan, Kouzes dan Posner dalam buku mereka “Credibility: How Leaders Gain and Lose It, Why People Demand It” menyenaraikan sepuluh kebenaran dalam kepimpinan.

“Dalam buku Prophet Muhammad: The Hallmark of Leadership, Dr Azman Hussin, Dr Rozhan Othman dan juga Dr Tareq al-Suwaidan telah memadankan 10 kebenaran dalam kepimpinan ini dengan gaya kepimpinan Nabi Muhammad SAW,” katanya.

Jelas beliau semasa berucap merasmikan program Konvensyen Mahasiswa IKRAM Internasional (KONSISTEN 2022 : The Comeback) anjuran IKRAM Luar Negara (IMAN) pada Sabtu di German-Malaysian Institute (GMI) di sini, hasil padanan itu mendapati gaya kepimpinan Rasulullah SAW memang menepati sepuluh ciri itu, bahkan lebih daripada itu.

Kata beliau, sebenarnya dalam dunia kepimpinan dan pengurusan ini, memang banyak buku telah dikeluarkan oleh sarjana Barat kerana mereka terkehadapan dalam bidang ini.

“Tapi mereka juga mengakui tidak ada satu ‘role model’ dalam kepimpinan merangkumi 10 kebenaran tadi, walaupun dalam kalangan CEO, Pengarah Urusan mana-mana syarikat besar dunia hari ini.”

“Tapi dalam diri Muhammad SAW, 10 kebenaran dalam kepimpinan ini ada. Inilah keunikan dan kelebihan yang ada pada Nabi Muhammad SAW.”

Kata Badlishah lagi, dalam buku Credibility oleh Kouzes and Posner ini, mereka juga telah membuat kajian meluas terhadap salah satu daripada 10 kebenaran kepimpinan iaitu tentang kredibiliti atau kewibawaan dalam kepimpinan.

“Mereka dapati kredibiliti ini ada dua ciri yang mana apabila mereka interviu semua orang, dua ciri ini semua orang memperkatakannya, iaitu truthfulness (berkata benar) dan honesty (jujur).

“Jadi asas kewibawaan ini sebenarnya dua ciri ini: berkata benar dan jujur,” ujarnya.

Menurutnya, Rasulullah SAW memang ada ciri-ciri ini iaitu as-siddiq (berkata benar) dan al-amanah (jujur) yang dibuktikan melalui kisah bagaimana baginda sangat-sangat dipercayai untuk menyimpan dan menjaga barang masyarakat Quraisy, ucapan di Bukit Safa serta peristiwa peletakan batu hajarul aswad di Kaabah.

“Inilah ciri yang diharapkan oleh manusia juga, inilah dia fitrah yang Allah jadikan dalam hati kita bahawa kita memang dambakan, kita tuntutkan supaya di kalangan pemimpin itu mesti ada as-siddiq dan al-amanah.”

Badlishah turut menyeru peserta KONSISTEN 2022 supaya meneladani keperibadian Sultan Muhammad al-Fatih yang berfikir dengan taktik luar biasa untuk menawan kota Constantinople melalui jalan darat.

“Kita pun kena fikir strategi yang paling baik dalam kita melakukan pengislahan, reformasi negara kita ni ke arah yang lebih baik, sepertimana Sultan Muhammad al-Fatih fikir (strategi) waktu itu.”

Kata beliau lagi, tugas aktivis dakwah bukan sahaja untuk membawa cahaya Islam, tetapi juga cahaya keadilan, cahaya sosial, cahaya pengislahan, cahaya kebaikan dan pelbagai lagi cahaya yang Islam menyinari dunia ini dengannya.

“Kita ini sebenarnya ditugaskan untuk membawa cahaya ini kepada dunia,” jelasnya sambil menambah ciri-ciri orang yang membawa cahaya ini.

“Iaitu orang yang tidak dilalaikan oleh perdagangan dan jual beli daripada mengingati Allah, melaksanakan solat, menunaikan zakat, mereka takut kepada hari ketika hati dan penglihatan menjadi goncang (hari kiamat).” (An-Nuur: 37)

“Apakah anda bersedia untuk menjadi cahaya kepada dunia? Apakah kita bersedia menjadi cahaya dakwah ini kepada dunia?” soal beliau.

Mengakhiri ucapan perasmian, beliau menyeru peserta agar bersama-sama mengambil semangat Tahun Baru Hijrah untuk berubah kepada kebaikan, berubah menjadi lebih baik, lebih bertenaga dan lebih inginkan untuk memperjuangkan agama Allah SWT ini.

Turut hadir dalam perasmian KONSISTEN 2022 ialah Pengarah Urusan GMI, Prof. Ir. Dr Azmi Hassan, Setiausaha Agung IKRAM, Haji Shahrul Aman Mohd Saari, Ketua IKRAM Muda, Khairul Anuar Kamaruddin, Ketua IKRAM Luar Negara (IMAN), Ustaz Dr Hajar Opir, Timbalannya Dr Diana Katiman dan Ahli-ahli Jawatankuasa Pusat IKRAM.

KONSISTEN 2022 yang berlangsung pada 29 hingga 31 Julai lalu merupakan program tahunan anjuran IMAN yang menghimpunkan aktivis-aktivis mahasiswa IKRAM yang merangkumi 16 buah negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dasar Gaji Progresif Dibawa ke Kabinet – PM

KUALA LUMPUR – Cadangan Dasar Gaji Progresif akan dibawa kepada Jemaah Menteri untuk memperhalusi mekanisme pelaksanaan secara berperingkat dan meneroka keperluan bagi memperuntuk dana sebagai insentif berdasarkan kedudukan kewangan kerajaan serta keperluan dasar.

Perdana Menteri, Dato’ Seri Anwar Ibrahim berkata, dasar itu dibincangkan dalam Mesyuarat Majlis Tindakan Ekonomi Negara (MTEN) hari ini sebagai satu anjakan ke arah memulihkan pasaran pekerja supaya gaji dapat dipertingkat dengan lebih konsisten dan pengagihannya lebih seimbang.

“MTEN berpandangan Dasar Gaji Progresif merupakan antara reformasi pasaran pekerja untuk memastikan pekerja Malaysia tidak dibebankan dengan kos sara hidup dan dapat menikmati pekerjaan dengan gaji yang bermaruah demi kesejahteraan rakyat serta mencapai agenda mengangkat ekonomi negara,” menurutnya dalam kenyataan di sini.

Beliau berkata, model dasar itu diusulkan selepas MTEN mengambil kira pandangan serta kepentingan pihak majikan dan pekerja.

Katanya, dasar itu yang bersifat sukarela, berteraskan insentif dan terkait dengan produktiviti, merupakan pelengkap kepada Dasar Gaji Minimum serta akan disusuli dengan garis panduan gaji progresif tahunan bagi setiap sektor, pekerjaan dan peringkat.

Anwar berkata, sesi libat urus dan tinjauan awal menunjukkan 62 peratus pekerja serta 80 peratus syarikat menyambut baik cadangan itu dengan ciri yang dinyatakan dan MTEN berharap dasar tersebut akan menerima sambutan serta penyertaan sebanyak mungkin daripada syarikat dan pekerja.

“Langkah selanjutnya adalah sesi perbincangan dan libat urus dengan pihak berkepentingan terutama pemain industri, perniagaan serta pekerja,” katanya sambil menambah isu gaji merupakan perkara pokok yang tidak boleh diabaikan lagi.

Perdana Menteri juga berkata, berdasarkan Laporan Statistik Upah Pekerja (Sektor Formal) Suku Pertama 2023 yang dibentangkan minggu lepas, lebih dua juta pekerja Malaysia masih berpendapatan kurang RM2,000 sebulan.

Beliau berkata, situasi itu lebih membimbangkan buat golongan muda berumur lingkungan 20 hingga 24 tahun apabila gaji penengah mereka hanyalah RM1,682 sebulan dan bagi kebanyakan pekerja, gaji hanya akan meningkat kepada RM3,500 pada paras tertinggi ketika berusia di antara 40 dan 49 tahun sepanjang kerjaya mereka.

Katanya, pada masa sama, memandangkan peratusan pendapatan pekerja Malaysia telah menurun daripada 37.2 peratus pada 2020 kepada 32.4 peratus pada 2022, kerajaan menyasarkan nisbah ini meningkat kepada 45 peratus daripada jumlah keseluruhan pendapatan.

Anwar berkata, gagasan Ekonomi MADANI: Memperkasa Rakyat merupakan wadah yang menetapkan hala tuju negara dalam tempoh sederhana terutama untuk meletakkan Malaysia sebagai peneraju ekonomi Asia dan dalam kalangan 30 ekonomi terbesar dunia.


Zakat Fitrah: Penyucian Setelah Sebulan Berpuasa

Zakat secara bahasa bermaksud an-namaa’ (tumbuh), az-ziyadah (bertambah), as-solah (pembaikan), menjernihkan sesuatu dan sesuatu yang dikeluarkan daripada pemilik untuk menyucikan dirinya.

Fitri pula berasal daripada kata iftar, yang bermaksud berbuka (tidak berpuasa). Zakat disandarkan pada kata fitri kerana fitri (tidak berpuasa lagi) adalah sebab dikeluarkannya zakat tersebut.

Terdapat ulama yang mengatakan zakat ini juga dengan sebutan ‘fitrah’, yang bermaksud fitrah atau naluri.

Imam an-Nawawi mengatakan bahawa untuk harta yang dikeluarkan sebagai zakat fitri disebut dengan ‘fitrah’ dan istilah ini digunakan oleh para pakar fiqh.

Sedangkan menurut istilah, zakat fitri (fitrah) bermaksud zakat yang diwajibkan kerana berkaitan dengan waktu iftar (tidak berpuasa lagi) pada bulan Ramadan.

1. Untuk berkasih sayang dengan orang miskin, iaitu mencukupi mereka agar jangan sampai meminta-minta pada hari Aidilfitri.

2. Memberikan rasa sukacita kepada orang miskin supaya mereka pun dapat merasakan gembira pada hari Aidilfitri.

3. Membersihkan kesalahan orang yang menjalankan puasa akibat kata yang sia-sia dan kata-kata yang kotor yang dilakukan selama berpuasa sebulan.

Daripada Ibnu Abbas RA, ia berkata:

فَرَضَ رَسُولُ اللَّهِ -صلى الله عليه وسلم- زَكَاةَ الْفِطْرِ طُهْرَةً لِلصَّائِمِ مِنَ اللَّغْوِ وَالرَّفَثِ وَطُعْمَةً لِلْمَسَاكِينِ مَنْ أَدَّاهَا قَبْلَ الصَّلاَةِ فَهِىَ زَكَاةٌ مَقْبُولَةٌ وَمَنْ أَدَّاهَا بَعْدَ الصَّلاَةِ فَهِىَ صَدَقَةٌ مِنَ الصَّدَقَاتِ.

“Rasulullah SAW mewajibkan zakat fitrah untuk menyucikan orang yang berpuasa daripada bersenda gurau dan kata-kata keji, dan juga untuk memberi makan orang miskin. Barangsiapa yang menunaikannya sebelum solat (Aidilfitri) maka zakatnya diterima dan barangsiapa yang menunaikannya setelah solat maka itu hanya dianggap sebagai sedekah di antara pelbagai sedekah.” (HR Abu Daud dan Ibnu Majah)

Zakat fitrah adalah sedekah yang wajib ditunaikan oleh setiap Muslim pada hari berbuka (tidak berpuasa lagi) dari bulan Ramadan.

Sebagaimana Ishaq bin Rohuyah menyatakan bahawa wajibnya zakat fitrah seperti ada ijma’ (kesepakatan ulama) tentangnya. Bukti dalil wajibnya zakat fitrah adalah hadis Ibnu Umar ra, beliau berkata:

فَرَضَ رَسُولُ اللَّهِ – صلى الله عليه وسلم – زَكَاةَ الْفِطْرِ صَاعًا مِنْ تَمْرٍ ، أَوْ صَاعًا مِنْ شَعِيرٍ عَلَى الْعَبْدِ وَالْحُرِّ ، وَالذَّكَرِ وَالأُنْثَى ، وَالصَّغِيرِ وَالْكَبِيرِ مِنَ الْمُسْلِمِينَ وَأَمَرَ بِهَا أَنْ تُؤَدَّى قَبْلَ خُرُوجِ النَّاسِ إِلَى الصَّلاَةِ

”Rasulullah Salallahu Alaihi Wasallam mewajibkan zakat fitrah dengan satu sho’ kurma atau satu sho’ gandum bagi setiap Muslim yang merdeka mahupun budak, lelaki atau perempuan, anak kecil juga dewasa. Zakat tersebut diperintahkan dikeluarkan sebelum umat Islam keluar untuk melaksanakan solat Aidilfitri.”

Perlu diperhatikan bahawa soghir (anak kecil) dalam hadis ini tidak termasuk di dalamnya janin, kerana ada sebahagian ulama seperti Ibnu Hazm yang mengatakan bahawa janin juga wajib dikeluarkan zakatnya. Hal ini kurang tepat kerana janin tidaklah disebut soghir dalam bahasa Arab juga secara ‘urf (kebiasaan yang ada).

Zakat fitrah ini wajib ditunaikan oleh:

1. Setiap Muslim kerana untuk menutupi kekurangan puasa yang diisi dengan perkara sia-sia dan kata-kata kotor.

2. Yang mampu mengeluarkan zakat fitrah.

Menurut majoriti ulama, batasan mampu di sini adalah mempunyai kelebihan makanan bagi dirinya dan yang diberi nafkah pada malam dan siang hari Aidilfitri. Jadi apabila keadaan seseorang seperti ini bermaksud ia dikatakan mampu dan wajib mengeluarkan zakat fitrah. Orang seperti ini yang disebut ghaniy (berkecukupan) sebagaimana sabda Nabi SAW:

مَنْ سَأَلَ وَعِنْدَهُ مَا يُغْنِيهِ فَإِنَّمَا يَسْتَكْثِرُ مِنَ النَّارِ » فَقَالُوا يَا رَسُولَ اللَّهِ وَمَا يُغْنِيهِ قَالَ « أَنْ يَكُونَ لَهُ شِبَعُ يَوْمٍ وَلَيْلَةٍ أَوْ لَيْلَةٍ وَيَوْمٍ

“Barangsiapa meminta-minta, padahal ia memiliki sesuatu yang mencukupinya, maka sesungguhnya ia telah mengumpulkan bara api.” Mereka berkata, ”Wahai Rasulullah, bagaimana ukuran mencukupi tersebut?” Rasulullah SAW bersabda, ”Seukuran makanan yang mengenyangkan untuk sehari semalam.”

Daripada syarat di atas menunjukkan bahawa ketua keluarga wajib membayar zakat fitrah terhadap orang yang ia tanggung nafkahnya. Menurut Imam Malik, ulama Syafi’ie dan majoriti ulama, suami bertanggungjawab terhadap zakat fitrah isteri kerana isteri menjadi tanggungan nafkah suami.

Bilakah seseorang berkewajipan membayar zakat fitrah?

Seseorang itu berkewajipan membayar zakat fitrah jika terbenamnya matahari pada malam hari raya Aidilfitri. Jika ia mendapati waktu tersebut, maka wajib baginya membayar zakat fitrah. Inilah yang menjadi pendapat Imam Syafii.

Alasannya, kerana zakat fitrah berkaitan dengan hari fitrah (Aidilfitri), hari tidak lagi berpuasa. Oleh kerana itu, zakat ini dinamakan demikian (disandarkan pada kata fitrah) sehingga hukumnya juga disandarkan pada waktu tersebut.

Sebagai contoh apabila seseorang meninggal satu minit sebelum terbenamnya matahari pada malam hari raya, maka ia tidak punya kewajipan dikeluarkan zakat fitrah untuknya. Namun, jika ia meninggal satu minit setelah terbenamnya matahari maka wajib baginya untuk mengeluarkan zakat fitrah.

Begitu juga apabila ada bayi yang lahir setelah tenggelamnya matahari maka tidak wajib dikeluarkan zakat fitrah untuknya, tetapi dianjurkan sebagaimana terdapat perbuatan daripada Utsman bin ‘Affan yang mengeluarkan zakat fitrah untuk janin. Namun, jika bayi itu lahir sebelum matahari terbenam, maka zakat fitrah wajib dikeluarkan untuknya.

Bentuk zakat fitrah adalah berupa makanan utama seperti kurma, gandum, beras, kismis, keju dan seumpamanya. Inilah pendapat yang benar sebagaimana dipilih oleh ulama Maliki, Syafii, dan Syeikhul Islam Ibnu Taimiyah dalam Majmu’ Fatawa. Namun, ulama Hanbali membataskan zakat fitrah hanya pada dalil (iaitu kurma dan gandum). Pendapat yang lebih tepat adalah pendapat pertama, tidak dibataskan hanya pada dalil.

Perlu diketahui bahawa Nabi SAW mewajibkan zakat fitrah dengan satu sho’ kurma atau gandum kerana ini adalah makanan utama penduduk Madinah. Seandainya itu bukan makanan utama mereka tetapi mereka mengambil makanan utama lainnya, tentu baginda SAW tidak akan membebani mereka mengeluarkan zakat fitrah yang bukan makanan yang biasa mereka makan. Sebagaimana juga dalam membayar kafarah yang diperintahkan seperti ini. Allah SWT berfirman:

فَكَفَّارَتُهُ إِطْعَامُ عَشَرَةِ مَسَاكِينَ مِنْ أَوْسَطِ مَا تُطْعِمُونَ أَهْلِيكُمْ

“Maka kafarah (melanggar) sumpah itu ialah memberi makan sepuluh orang miskin, iaitu daripada makanan yang biasa kamu berikan kepada keluargamu.” (Al-Maidah: 89)

Zakat fitrah adalah merupakan bahagian daripada kafarah kerana antara tujuan zakat ini adalah untuk menutup kesalahan kerana berkata kotor dan sia-sia.

Para ulama sepakat bahawa kadar wajib zakat fitrah adalah satu sho’ dari semua bentuk zakat fitrah kecuali untuk qamh (gandum) dan zabib (kismis) sebahagian ulama membolehkan dengan setengah sho’.

Dalil daripada perkara ini adalah hadis Ibnu Umar yang telah disebutkan bahawa zakat fitrah itu seukuran dengan satu sho’ kurma atau gandum. Dalil lainnya adalah daripada Abu Sa’id al-Khudri RA, beliau mengatakan:

كُنَّا نُعْطِيهَا فِي زَمَنِ النَّبِيِّ صَلَّى اللَّهُ عَلَيْهِ وَسَلَّمَ صَاعًا مِنْ طَعَامٍ ، أَوْ صَاعًا مِنْ تَمْرٍ، أَوْ صَاعًا مِنْ شَعِيرٍ ، أَوْ صَاعًا مِنْ زَبِيبٍ

“Dahulu di zaman Nabi SAW kami menunaikan zakat fitrah berupa 1 sho’ bahan makanan, 1 sho’ kurma, 1 sho’ gandum atau 1 sho’ kismis.”

Satu sho’ adalah ukuran takaran yang ada pada masa Nabi SAW. Para ulama berselisih pendapat bagaimanakah ukuran takaran ini. Lalu mereka berselisih pendapat lagi bagaimanakah ukuran timbangannya. Satu sho’ daripada semua jenis ini adalah seukuran empat cakupan penuh telapak tangan yang sedang.

Ukuran satu sho’ jika diperkirakan dengan ukuran timbangan adalah sekitar 3 kg. Ulama lainnya mengatakan bahawa satu sho’ kira-kira 2.157 kg. Maksudnya jika zakat fitrah dikeluarkan 2.5 kg, sudah dianggap sah.

Para ulama berselisih pendapat mengenai siapakah yang berhak diberikan zakat fitrah. Majoriti ulama berpendapat bahawa zakat fitrah disalurkan pada lapan golongan.

إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ وَابْنِ السَّبِيلِ ۖ فَرِيضَةً مِنَ اللَّهِ ۗ وَاللَّهُ عَلِيمٌ حَكِيمٌ

“Sesungguhnya zakat-zakat itu, hanyalah untuk orang fakir, orang miskin, pengurus zakat, para mu’allaf yang lembut hatinya, untuk (memerdekakan) budak, orang yang berhutang, untuk jalan Allah dan untuk mereka yang sedang dalam perjalanan, sebagai suatu ketetapan yang diwajibkan Allah, dan Allah Maha Mengetahui lagi Maha Bijaksana.” (At-Taubah: 60)

Perlu diketahui bahawa waktu pembayaran zakat fitrah ada dua macam:

1. Waktu afdal iaitu mula daripada terbit fajar pada hari Aidilfitri hingga dekat waktu pelaksanaan solat Aidilfitri.

2. Waktu yang dibolehkan iaitu satu atau dua hari sebelum Aidilfitri sebagaimana yang pernah dilakukan oleh Ibnu Umar.

Yang menunjukkan waktu afdal adalah hadis Ibnu ‘Abbas RA, ia berkata:

“Barangsiapa yang menunaikan zakat fitrah sebelum solat maka zakatnya diterima dan barangsiapa yang menunaikannya setelah solat maka itu hanya dianggap sebagai sedekah di antara pelbagai sedekah.”

Sedangkan dalil yang menunjukkan waktu dibolehkan iaitu satu atau dua hari sebelum adalah disebutkan dalam Sahih al-Bukhari:

وَكَانَ ابْنُ عُمَرَ – رضى الله عنهما – يُعْطِيهَا الَّذِينَ يَقْبَلُونَهَا ، وَكَانُوا يُعْطُونَ قَبْلَ الْفِطْرِ بِيَوْمٍ أَوْ يَوْمَيْنِ

“Dan Ibnu ‘Umar RA memberikan zakat fitrah kepada orang-orang yang berhak menerimanya dan beliau mengeluarkan zakatnya itu sehari atau dua hari sebelum hari raya Aidilfitri.”

Sebahagian ulama berpendapat bahawa zakat fitrah boleh ditunaikan sejak awal Ramadan. Ada pula yang berpendapat boleh ditunaikan satu atau dua tahun sebelumnya. Namun pendapat yang lebih tepat dalam masalah ini, ialah kerana zakat fitrah berkaitan dengan waktu fitrah (Aidilfitri), maka tidak sewajarnya diserahkan jauh hari sebelum hari fitrah.

Sebagaimana yang telah dijelaskan bahawa zakat fitrah ditunaikan untuk memenuhi keperluan orang miskin agar mereka boleh bersuka ria pada hari Aidilfitri. Jika ingin ditunaikan lebih awal, maka sebaiknya ditunaikan dua atau tiga hari sebelum hari Aidilfitri.

“Seandainya zakat fitrah telah dikeluarkan lama sebelum Aidilfitri, maka tentu saja hal ini tidak mencapai maksud disyariatkannya zakat fitrah iaitu untuk memenuhi keperluan orang miskin di hari Aidilfitri. Ingatlah bahawa sebab diwajibkannya zakat fitrah adalah hari fitrah iaitu Aidilfitri itu sendiri, hari tidak lagi berpuasa. Sehingga zakat ini pun disebut zakat fitrah. Kerana maksud zakat fitrah adalah untuk mencukupi orang miskin pada waktu yang khusus (iaitu hari Aidilfitri), maka tidak boleh didahulukan jauh hari sebelum waktunya.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


ERAT 2017 platform persediaan sebagai mahasiswa

Dengan objektif sebagai platform untuk memberi pendedahan kepada peserta tentang kehidupan di Institut Pengajian Tinggi (IPT) , ia telah mendapat sambutan hangat termasuk pelajar daripada bukan sekolah IKRAM MUSLEH.

Menurut salah seorang peserta, Huzayl dari Johor Bahru berkata, program seperti ini telah membantunya untuk belajar tentang apa yang perlu dilakukan sepanjang berada di IPT supaya tidak terkejut dengan budaya baru dan telah diajarkan ilmu untuk berdepan dengan masyarakat.

Norfarhana Zawawi yang merupakan lepasan SPM di Kolej Tunku Kursiah pula berkata, program seperti ini membantunya memilih bidang yang sesuai dengan dirinya sebelum memohon UPU.

“Ia turut membantu saya membina sifat-sifat kepimpinan dalam diri”, tambahnya yang sedang bercadang untuk menyambung asasi Sains Kesihatan Sekutu dalam negara.

Menurut penganjur, program tersebut turut memberi pendedahan kepada peserta dengan perkongsian pengalaman mahasiswa yang telah melalui zaman IPT melalui tiga aspek iaitu mahasiswa dalam negara, mahasiswa luar negara dan mahasiswa sebagai seorang wanita.

Para peserta ERAT 2017 dan fasilitator

“Mereka yang hadir ini sebenarnya telah melalui enam program yang dianjurkan sebelum ini bermula selepas PMR”, kata Pengarah ERAT, Hafiz Bai.

Hari kedua program anjuran IKRAMTeens dengan kerjasama Jawatankuasa Seberang Laut dan Jawatankuasa Pembangunan Mahasiswa IKRAM ini dirancakkan lagi dengan permainan Explorace secara berkumpulan di sekitar Putrajaya.

Program tersebut turut diisi dengan forum bertajuk “Seimbang Akademik Aktivisme Mahasiswa” pada hari ketiga yang menampilkan Naib Presiden IKRAM, Hj Shahrul Aman Mohd Saari serta dua aktivis mahasiswa iaitu Farah Nabilah Abdul Rahman dan Nurul Hanna Ismail.


Tanah Runtuh di Batang Kali: Takziah Keluarga Mangsa

Pertubuhan IKRAM Malaysia (IKRAM) menzahirkan rasa dukacita atas tragedi tanah runtuh di Father’s Organic Farm, Batang Kali.

Sehingga kini tragedi tersebut mengorbankan 24 orang, manakala 61 dapat diselamatkan dan sembilan lagi dilaporkan masih hilang.

IKRAM mengucapkan takziah kepada seluruh keluarga mangsa yang terlibat dan diharapkan mereka tabah menghadapi dugaan ini.

Sekalung penghargaan buat Jabatan Bomba dan Penyelamat Malaysia, Polis Diraja Malaysia (PDRM) serta semua agensi dan pihak yang terlibat menyelamat, mengurus dan mencari mangsa-mangsa tanah runtuh, juga pihak kerajaan yang mengumumkan bantuan segera kepada semua mangsa.

Kita doakan agar semua mangsa yang hilang dapat ditemui dalam masa terdekat, insya-Allah.

Hj Badlishah Sham Baharin
Presiden
Pertubuhan IKRAM Malaysia


Sasar tajaan 900 bakal hafiz Gaza

Projek anjuran Aqsa Syarif dengan kerjasama Muslim Professionals Forum (MPF) ini telah memasuki tahun keempat penajaan iaitu tahun terakhir semenjak 2013.

DQWS adalah salah satu badan bukan kerajaan (NGO) di Gaza yang mempunyai rangkaian pusat pengajian al-Quran yang besar. Bermula dengan 100 orang pelajar 17 tahun yang lalu, kini DQWS mempunyai lebih 22,000 orang pelajar atau 1,600 kumpulan (halaqah) hafazan al-Quran di seluruh Gaza.

Kempen tajaan hafiz ini telah mendapat sambutan yang sangat menggalakkan daripada rakyat Malaysia yang prihatin di mana dari tahun 2013 hingga 2015, sejumlah RM1.4 juta telah berjaya diagihkan kepada DQWS untuk tujuan ini.

Al-Quran adalah rahsia kekuatan dan faktor penting mengapa warga Gaza masih mampu bertahan daripada serangan kejam rejim Zionis selama ini. Daripada generasi ke generasi, mereka terus mempertahankan Gaza sehingga ke hari ini kerana telah dididik dan diperkuat jiwa mereka dengan al-Quran.

Dengan jumlah RM700, penyumbang dapat menaja seorang pelajar tahfiz al-Quran di Gaza dan memastikan perjuangan membebaskan Palestin terus kuat dan teguh berkat didikan al-Quran kepada generasi muda pewaris pejuangan.

Ayuh, jangan lepaskan peluang sehingga 31 Mei ini!

Daripada Abu Hurairah r.a, Rasulullah s.a.w bersabda:

“Tidak ada orang yang berkumpul di salah satu rumah Allah untuk membaca dan mempelajari al-Quran, kecuali mereka akan memperolehi ketenteraman, diliputi rahmat, dikelilingi para malaikat dan mereka sentiasa disebut-sebut oleh Allah dan di kalangan para malaikat.” (HR Muslim, al-Tarmizi, Ibnu Majah & Abu Daud)

Salurkan sumbangan anda ke akaun Humanitarian Care Malaysia Berhad melalui Bank Islam (1209-20100-34904) atau CIMB (8602-135-592).

Sila maklumkan melalui e-mel, nama berserta slip sumbangan kepada aqsasyarif@mycare.org.my dengan tajuk ‘Adopt a Hafiz 2016’. Pemberian resit adalah atas permintaan.

Untuk maklumat lanjut, sila hubungi:En Hussaini: 013-779 8012Pn Noorazian: 012-211 5749

Semoga sumbangan anda menjadi saham dalam kebangkitan dan perjuangan membebaskan Gaza, al-Quds dan Palestin, insya-Allah.

Sumber:1. Kenyataan Media: http://bit.ly/1TvmJN22. Graduasi Tahfiz 2015: http://bit.ly/1rZpK2c

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes masih kekal empat angka, rentas negeri, daerah dilonggarkan

Ini berikutan pertambahan lebih 530,000 kes baharu direkodkan dalam tempoh 24 jam lalu.

Dalam perkembangan berkaitan, Ketua Pengarah Kesihatan, Tan Sri Dr Noor Hisham Abdullah berkata, kes baharu Covid-19 yang direkodkan masih kekal empat angka iaitu 1,335 kes menjadikan jumlah kumulatif kes positif dalam negara sebanyak 72,694.

“Ia menjadikan bilangan kes aktif kebolehjangkitan mencatat 11,039 kes, manakala jumlah kes pulih adalah 1,069 menjadikan jumlah kumulatif kes pulih sebanyak 61,273.”

Jelas beliau lagi, daripada 1,335 kes baharu tersebut, sebanyak 1,332 kes adalah kes penularan dalam negara manakala bakinya adalah kes import.

“Negeri-negeri di Lembah Klang melaporkan jumlah kes harian sebanyak 515 kes (38.6 peratus). Daripada jumlah itu, Selangor melaporkan kes harian tertinggi iaitu sebanyak 337 kes (65.4 peratus) diikuti oleh Negeri Sembilan sebanyak 258 kes (19.3 peratus) dan Sabah 250 kes (18.7 peratus),” katanya dalam kenyataan mengenai perkembangan Covid-19.

Dalam pada itu, terdapat pertambahan dua kes kematian Covid-19 hari ini, menjadikan jumlah kumulatif kes kematian Covid-19 di Malaysia sebanyak 382 kes (0.53 peratus daripada jumlah keseluruhan kes).

“Sehingga kini, terdapat 126 kes positif Covid-19 yang sedang dirawat di Unit Rawatan Rapi (ICU) yang 57 kes memerlukan bantuan pernafasan.”

Sebelumnya, pada Sabtu, Menteri Kanan (Keselamatan), Datuk Seri Ismail Sabri Yaakob berkata Perintah Kawalan Pergerakan Bersyarat (PKPB) di seluruh negara ditamatkan kecuali tiga negeri iaitu Selangor, Kuala Lumpur dan Sabah dilanjutkan lagi selama 14 hari bermula 7 hingga 20 Disember ini.

“Walau bagaimanapun, terdapat tiga daerah di Selangor dibebaskan PKPB iaitu Sabak Bernam, Hulu Selangor dan Kuala Selangor.”

“Selain itu, terdapat beberapa daerah di negeri lain turut dikenakan PKPB iaitu di Perak (daerah Kinta Serta Mukim Teja dan Mukim Changkat Jong), Kelantan (Kota Bharu, Machang, Tanah Merah dan Pasir Mas), Negeri Sembilan (Seremban dan Port Dickson) dan Johor (Kota Tinggi, Johor Bahru, Batu Pahat dan Kulai).

Beliau turut berkata, kerajaan membenarkan pergerakan rentas negeri dan daerah selain tidak lagi menghadkan jumlah dalam satu kenderaan, bermula hari ini.

Langkah itu dilakukan setelah mempertimbangkan impak semasa dan jangkaan kesan terhadap pemulihan ekonomi yang terpaksa dihadapi sekiranya PKPB terus dilaksanakan.

Dijangkakan KDNK negara akan kerugian sebanyak RM300 juta sehari jika PKPB terus dilaksanakan dan ini sekali gus akan mengakibatkan kemerosotan pasaran buruh dan penurunan perbelanjaan isi rumah, peningkatan ketidaktentuan pelaburan, kehilangan pekerjaan tetap, penutupan perniagaan dan kesan lain sama ada secara langsung atau tidak.


Mujahidah tanpa alasan, pemergian dalam keredhaan

Menurut Norshahidah, Dr Nida adalah seorang ahli yang sentiasa bersemangat dan positif dalam setiap gerak kerja dan tanggungjawab yang diberikan menyebabkan beliau dan ahli usrah yang lain merindui kehadiran almarhumah dalam setiap usrah dan aktiviti yang diadakan.

Pernah diminta untuk mengikuti kursus pelatihan belia dan remaja, almarhumah dan suami sanggup berulang alik ke Semenanjung dan berkongsi hasil kursus tersebut dengan para aktivis IKRAM Sabah.

Meskipun baru lepas menimang cahaya mata pertama, tambah beliau, almarhumah turut membantu menjayakan mukhayyam ikhwah, multaqa akhawat selain merancang semua program-program tarbiah yang perlu dilaksanakan.

Norshahidah nyata terkejut dan sedih dengan kehilangan Dr Nida kerana baru sahaja bertemu pada minggu sebelumnya semasa Mesyuarat Perwakilan Negeri (MPN) IKRAM Sabah dan merancang untuk menjayakan beberapa aktiviti akhawat daerah Putatan pada masa akan datang.

“Namun, janji Allah itu benar. Atas segala penat lelah yang telah beliau usahakan, Allah telah merehatkan beliau lebih awal,” ujar beliau.

Almarhumah telah meninggal dunia dalam kemalangan di Jalan Kimanis-Keningau kerana parah tersepit pada pagi 16 April 2016 yang lalu. Beliau meninggalkan suami, Dr Abdullah Shamshir Abd Mokti dan seorang anak berusia setahun, Abdullah Azzam.

Gigih menggerakkan dakwah sejak menuntut di University of Leicester, United Kingdom, kehilangan beliau yang juga Bendahari IKRAM Daerah Putatan memberikan kesan yang mendalam kepada keluarga dan rakan seperjuangan.

Dilahirkan pada 22 Ogos 1986, beliau adalah anak sulung daripada tiga beradik kepada pasangan Encik Mat Asis Mahnoon dan Puan Noraini Roslan, yang merupakan Yang Dipertua Majlis Daerah Kuala Selangor (MDKS).

Berkahwin dengan Dr Abdullah Shamshir dan tamat sebagai graduan bidang perubatan pada 2011, beliau mula menjadi doktor pelatih di Hospital Ampang dan kemudiannya ditugaskan ke Hospital Keningau hingga kini.

Walaupun amat sedih, Shamshir berasa sangat redha dengan cara almarhumah pergi mengadap Ilahi.

Sehari sebelum kejadian katanya, pada petangnya almarhumah bermesyuarat untuk program perkhemahan aktivis dakwah wanita IKRAM Sabah. Pada malamnya pula, mereka menghadiri usrah masing-masing.

“Kami juga merancang mengerjakan haji tahun ini. Malam sebelumnya, almarhumah mengajar mengaji al-Quran kepada staf-staf perempuan hospital di Surau Hospital Keningau,” jelas beliau dalam warkahnya.

Pada hari kejadian, mereka merancang untuk ke Kota Kinabalu bagi membuat pemerhatian rumah sewa yang sesuai kerana mereka dijadualkan ke Hospital Queen Elizabeth dan Hospital Likas bagi melanjutkan pengajian ke peringkat pakar.

Sambil berbual tentang mukhayyam dalam perjalanan, almarhumah turut bertanya tentang sambutan ulangtahun kelahiran suaminya buat kali terakhir.

“Abang nak apa untuk birthday awak? Nak makan apa? Nak berjalan ke mana?” tanya almarhumah.

Shamshir berfikir sejenak, lantas menjawab, “Entahlah sayang. Seriously abang tak tahu. Abang dah ada kehidupan dan karier yang baik, isteri yang solehah dan cantik, anak yang comel, famili yang baik-baik dan kita sama-sama sedang buat perkara baik. Betul-betul tak tau nak apa lagi. Mungkin hari tu kita ambil cuti dan relaks-relaks je kat rumah.”

“Ok, takpe. Kita ambil cuti duduk kat rumah dan saya masak makanan yang awak suka. Dan saya beli awak seluarlah sebab awak dari dulu pakai seluar sama je,” balas Nida sambil tersenyum tawa.

Tambah Shamshir, sesungguhnya Allah telah meminjamkan kepada beliau yang serba kekurangan seorang isteri mukminah, da’iah, solehah, doktor, perawan yang positif dalam dakwah dan kehidupan untuk berkhidmat kepada manusia lain demi mendapat redha Allah.

“Perginya dalam keadaan suaminya sangat meredhai dan harapnya dia pun redha kepada saya, suaminya.

“Perginya Nida dalam keadaan sedang berusaha menyebarkan kebaikan agama dan untuk kebajikan orang sekelilingnya,” luah beliau.

Jenazah almarhumah tiba di rumah keluarganya di Setia Alam awal pagi Ahad, 17 April lalu selepas diterbangkan dari Sabah. Pada jam 8.30 pagi, jenazah dibawa ke Surau An-Nur di sini untuk solat jenazah. Lebih 200 hadir dalam solat jenazah termasuk Setiausaha Agung IKRAM, Hj Nahar Md Nor dan beberapa orang Ahli JKP IKRAM yang lain.

Almarhumah selamat dikebumikan di Tanah Perkuburan Islam Seksyen 21, Shah Alam. Turut hadir dalam majlis pengebumian adalah Menteri Besar Selangor, Datuk Seri Mohamed Azmin Ali dan isteri, Datin Seri Shamsidar Taharin.

Moga roh almarhumah Dr Nida Fatin Mat Asis dicucuri rahmat dan ditempatkan di syurga Firdaus bersama para syuhada dan solihin, amin, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadikan Kesihatan Mental Satu Prioriti Global

Selamat Menyambut Hari Kesihatan Mental Sedunia 2022

Jadikan Kesihatan Mental dan Kesejahteraan Mental untuk Semua Golongan Sebagai Satu Prioriti Global (Make Mental Health & Well-Being for All a Global Priority).

Ke Arah Negara Rahmah Yang Mesra Kesihatan Mental Semua Golongan

Psikospiritual IKRAM atau P.S.I (sebuah unit di bawah Pertubuhan IKRAM Malaysia) mengucapkan selamat menyambut Hari Kesihatan Mental Sedunia (10 Oktober 2022).

Tema Hari Kesihatan Mental Sedunia pada tahun ini ialah ‘Jadikan Kesihatan Mental dan Kesejahteraan Mental untuk Semua Golongan Sebagai Satu Prioriti Global’ (Make Mental Health & Well-Being for All a Global Priority).

Banyak isu kesihatan mental yang semakin mencabar pada masa kini. Sebelum pandemik lagi pada tahun 2019, Pertubuhan Kesihatan Sedunia atau World Health Organization (WHO) menganggarkan pada peringkat global, seorang daripada  lapan orang mengalami penyakit mental.

Pada masa yang sama perkhidmatan, skil dan dana yang ada untuk tujuan kesihatan mental penduduk global.

Berdasarkan Tinjauan Kebangsaan Kesihatan dan Morbiditi (NHMS) sebelum pandemik iaitu tahun 2019, satu daripada tiga rakyat Malaysia dewasa berusia 16 tahun ke atas dan satu daripada lapan kanak-kanak berumur lima hingga 15 tahun Malaysia menderita masalah kesihatan mental.

Perkhidmatan kesihatan mental profesional juga masih jauh daripada ideal; dan anggaran jumlah bilangan profesional yang berkaitan adalah seperti berikut:

▪ 360 orang pakar psikiatri di seluruh negara sama ada di sektor awam, swasta serta universiti sehingga tahun 2016;

▪ 33 orang pegawai psikologi klinikal yang berkhidmat di sektor awam seluruh negara pada tahun 2019;

▪ 8,926 orang kaunselor yang berdaftar dengan Lembaga Kaunselor Malaysia pada akhir tahun 2019 untuk menguruskan 32.7 juta rakyat. (Nisbahnya 1 : 4,030 orang)

Tugas kaunselor lebih tertumpu kepada populasi normal yang mempunyai masalah berkaitan kehidupan harian, kekeluargaan, sosial dan tempat kerja ataupun memberi terapi sokongan kepada pesakit mental.

Tetapi untuk mendiagnosis dan memberi rawatan profesional kepada pesakit mental, tugas ini terbeban kepada pakar psikiatri dan pakar psikologi klinikal yang jumlah bilangannya sangat sedikit.  Ini sebelum pandemik.

Semasa pandemik, sebanyak 85.5 peratus daripada 145,173 panggilan diterima agensi kerajaan sejak 25 Mac 2020 hingga 20 Mei 2021 adalah membabitkan isu kesihatan mental.

Pada tahun 2021, Malaysia mempunyai kira-kira 500 doktor pakar psikiatri dengan nisbah seorang pakar psikiatri untuk lebih kurang 100,000 orang.

Ini masih lagi jauh berbanding dengan nisbah yang disyorkan Pertubuhan Kesihatan Sedunia iaitu seorang pakar psikiatri untuk 10,000 orang.

Pakar psikologi klinikal yang bekerja dalam perkhidmatan awam pula hanya berjumlah 48 orang, manakala jumlah pakar psikologi klinikal berdaftar secara keseluruhan adalah 300 orang.

Psikospiritual IKRAM (P.S.I) percaya kepada pembangunan modal insan yang bersifat holistik untuk menangani isu kesihatan mental pelbagai lapisan rakyat merangkumi kesemua ranah (domain) biologikal, psikologikal, sosial dan spiritual atau biopsikososial-spiritual.

Kesemua ranah sangat penting pada ketiga-tiga peringkat intervensi primer (pencegahan), intervensi sekunder (latihan) dan intervensi tertier (pemulihan). Ini melibatkan individu, kelompok atau organisasi serta melibatkan pelbagai jenis kepakaran profesional dan juga peranan bukan profesional.

Sempena Hari Kesihatan Mental Sedunia 2022, Psikospiritual IKRAM (P.S.I) menyarankan sebelas tindakan strategik yang perlu diambil oleh tiga sektor berikut:

Pihak Institusi Pendidikan (Sekolah, Kolej dan Universiti):

1. Memupuk literasi kesihatan mental mengenai bagaimana memperolehi dan mengekalkan kesihatan mental yang baik, memahami penyakit mental dan rawatannya yang betul, mengurangkan stigma dan meningkatkan keyakinan mendapatkan pertolongan.

2. Menggalakkan penganjuran kursus pertolongan cemas psikologi atau psychological first aid (PFA) dan pertolongan cemas kesihatan mental atau mental health first aid (MHFA) yang berteraskan psikospiritual dalam kalangan guru, pensyarah, pelajar dan mahasiswa.

3. Menambah bilangan kaunselor berdaftar di sekolah dan universiti.

4. Melatih lebih ramai pakar psikologi sekolah dan pakar pendidikan khas untuk berkhidmat di setiap sekolah atau sekurang-kurangnya di setiap pejabat pendidikan daerah/negeri.

Pihak Organisasi (Agensi Kerajaan, Swasta dan NGO):

1. Membentuk polisi dan budaya kesihatan mental yang mesra pekerja daripada pelbagai demografi seperti jantina, etnik, umur, kelainan upaya dan latar belakang sosioekonomi.

2. Menggalakkan penganjuran kursus pertolongan cemas psikologi atau psychological first aid (PFA) dan pertolongan cemas kesihatan mental atau mental health first aid (MHFA) yang berteraskan psikospiritual dalam kalangan pengurus dan pekerja.

3. Mewujudkan khidmat kaunseling organisasi dan/atau employment assistance programme (EAP) sama ada perkhidmatan dalaman atau dari pihak ketiga.

4. Menawarkan manfaat perubatan dan insuran/takaful yang meliputi perbelanjaan untuk rawatan penyakit mental.

1. Melaksanakan model intervensi primer, sekunder dan tertier yang holistik untuk meningkatkan kesihatan mental dan merawat penyakit mental.

2. Melibatkan pakar psikologi bukan klinikal dalam bidang psikologi pendidikan, psikologi organisasi, psikologi kesihatan, psikologi forensik dan psikologi sukan dalam intervensi pada peringkat makro.

3. Melatih lebih ramai profesional dalam bidang kesihatan mental seperti doktor  pakar psikiatri, pakar psikologi klinikal, ahli psikologi kaunseling, kaunselor dan pekerja sosial yang saintifik, beretika, profesional, mesra psikospiritual dan tidak mengamalkan psikologi palsu (pseudopsikologi).

Semoga usaha ini dapat membantu membangunkan Malaysia sebagai negara rahmah, insya-Allah.

Dr. Alizi Alias
Pengerusi
Psikospiritual IKRAM (P.S.I) 2022
Pertubuhan IKRAM Malaysia

E-mel: psikospiritualikram@gmail.com
Facebook: Psikospiritual IKRAM
13 Rabiulawal 1444 H / 10 Oktober 2022

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bekal Penting Belia Hadapi Masa Depan Tidak Pasti

Kita masih dalam ruang ketidaktentuan dan ketidakpastian yang bersifat multidimensi. Dunia pasca-Covid-19 sudah merubah pelbagai perkara.

Maka, kekal dengan urusan seperti biasa (business as usual) tidak akan dapat menghasilkan kesan yang sama seperti sebelum ini.

Situasi dan suasana sudah berubah. Sumber dan tabiat manusia juga sudah berubah. Perspektif dan cara pandang juga mesti berubah.

Kita sedang mewarisi masalah dengan terus berdepan krisis perubahan iklim, kepurukan kemiskinan, kesenjangan sosial, ketidaktentuan ekonomi, polemik politik, gangguan kesejahteraan mental, hubungan masyarakat dan sebagainya yang seperti tidak nampak hujung pangkalnya, bahkan ia semakin memburuk.

Jika kita memilih untuk kekal berfikir dan bekerja seperti sebelum ini, ia hanya akan semakin merugikan kita. Kita tidak akan dapat keluar daripada krisis ini.

Perubahan yang berlaku ini menggusarkan kesejahteraan para belia kita. Dalam keadaan ketidakpastian, sukar sebenarnya untuk membina sebuah keyakinan bahawa masa depan masih ada untuk kita – masa depan yang lebih baik.

Semua ini dapat kita hadapi jika mempunyai bekal yang cukup untuk depani. Ada beberapa bekal yang kita perlukan, namun saya fikir, ini adalah tiga bekal yang terpenting untuk para belia miliki untuk mendepani masa depan yang tidak pasti.

Pertama, bekal minda bertumbuh (growth mindset). Minda pertumbuhan adalah minda yang bersedia untuk belajar (learn), belajar semula (relearn) dan nyahbelajar (unlearn).

Minda ini tidak cepat berasa selesa meskipun cara berfikir sedia ada pernah berjaya membuahkan hasil yang diinginkan. Minda ini sentiasa mencari lagi cara untuk tambah baik termasuk berhenti belajar perkara yang hanya menghasilkan perkara yang sama.

Keupayaan minda bertumbuh mengizinkan diri kita untuk mampu beradaptasi dengan perubahan yang berlaku. Kita tidak cepat menyalahkan perubahan, apatah lagi menjadi kaku dan terkedu dengan perubahan.

Minda bertumbuh ini memerlukan tujuan (purpose), makna (meaning) dan nilai (value) yang disebatikan dalam diri kita. Maka, ketika perubahan itu memerlukan kita berubah, maka minda bertumbuh dapat mengurus sikap kita.

Minda bertumbuh menuntun sikap kita terus bergerak mengasah dan meningkatkan semula kemahiran, keperibadian dan pengetahuan yang kita ada supaya kita dapat menempatkan diri dalam ruang perubahan agar tidak tenggelam dan hilang di dalamnya.

Antara doa yang baik dijadikan amalan oleh para belia setiap kali ini jalani fasa minda bertumbuh:

اللَّهُمَّ إِنِّي أَعُوذُ بِكَ مِنْ عِلْمٍ لاَ يَنْفَعُ وَمِنْ دُعَاءٍ لاَ يُسْمَعُ وَمَنْ قَلْبٍ لاَ يَخْشَعُ وَمِنْ نَفْسٍ لاَ تَشْبَعُ

Maksudnya: Ya Allah, aku memohon perlindungan daripada ilmu yang tidak bermanfaat, doa yang tidak didengari, hati yang tidak khusyuk dan jiwa yang tidak pernah puas.

Kedua, bekal ketahanan diri (resilience) pada aspek fizikal dan mental. Perlu diakui, sukar sebenarnya untuk berdepan dengan perubahan kerana perubahan selalu mengasak kita keluar daripada zon selesa.

Tapi ketahanan akan menjadi kekuatan yang dapat membuatkan kita tidak cepat putus asa dan berlepas tangan kepada takdir tanpa usaha ketika berdepan dengan situasi yang tidak pasti.

Ketika perubahan itu berlaku, ia akan menekan dan mengasak kita. Apakah yang akan membuatkan kita kekal waras? Jawapannya adalah ketahanan kita. Dengan akal yang waras dapat membantu kita melakukan keputusan yang waras untuk keberlangsungan hidup kita.

Ketahanan ini tidak muncul tiba-tiba. Ia ada pada keupayaan kita berdepan dengan hal yang kita takuti dan sistem sokongan yang ada di sekitar kita.

Maka, atasi rasa takut untuk berdepan dengan perkara yang baru dengan melakukannya dan carilah lingkungan yang dapat menguatkan kita. Dari sini, ketahanan kita akan semakin terbina.

Ketiga, bekal keupayaan mencipta masa depan. Para belia harus mencari tempat untuk menentukan masa depan mereka. Mengambil sikap tidak peduli atau apatis, hanya membiarkan masa depan negara ditentukan oleh pihak lain, bukan belia sendiri.

Maka, sikap proaktif untuk mengambil tahu dan mengambil peranan adalah bahagian yang sangat penting menentukan sikap kepimpinan negara ketika menentukan dasar dan polisi, atau berinteraksi dengan masalah semasa yang sedang membelenggu masyarakat.

Ia tidak semestinya dalam bentuk demonstrasi atau serahan memorandum, ia boleh juga berbentuk dialog, penglibatan dalam jawatankuasa penting, libat urus, pembangunan belia dan jaringan strategik secara berterusan.

Belia dalam ruang awam mempunyai kepentingan dan impak yang sangat vital. Menyebut belia sebagai generasi baharu bukanlah dengan cara fikir mewarisi dan meneruskan apa yang sedia ada.

Belia harus fahami mereka adalah generasi pembaharu – berani merubah dan melawan status quo (dalam apa-apa bidang, tidak semestinya dalam pencak politik) jika ia adalah amalan lapuk yang sudah semakin hilang tempat.

Keberanian belia untuk berperanan akan menjadikan masa depan dibentuk dan diubah suai pada tangan mereka sendiri.

Namun, semua ini harus didukung bersama dengan sebuah ekosistem yang saling mengukuhkan antara satu sama lain secara horizontal dan vertikal.

Bergantung hanya semata-mata pada diri belia untuk sentiasa beradaptasi dengan perubahan, namun ekosistem tidak mendukung mereka, hanya akan berakhir dengan sebuah kelelahan yang berpanjangan – lebih parah, berakhir dengan sikap pesimis dan putus asa.

Maka, ada peranan penting yang mesti diambil oleh pelbagai pihak mengikut ruang penglibatan mereka.

Di pihak kerajaan dan kementerian, mesti dihasilkan dan dipastikan dasar, polisi dan pelaksanaan melihat kepada kesan jangka masa panjang kesejahteraan generasi akan datang.

Ia bukan dibuat semata-mata bersifat reaktif dan kepentingan politik – seperti yang pernah berlaku sebelum ini. Pengurusan perbelanjaan juga mesti dipastikan tiada ketirisan yang sia-sia mahupun dibelanjakan di tempat yang sia-sia, apatah lagi jika dibelanjakan di tempat yang tiada kepentingan awam, hanya pada kepentingan kroni dan pihak tertentu sahaja – seperti yang pernah berlaku sebelum ini.

Di ruang perniagaan dan keusahawanan, setiap keputusan yang dibuat tidaklah hanya semata-mata keuntungan syarikat – seperti yang pernah berlaku sebelum ini. Tapi harus juga diperhatikan terhadap soal kebajikan sosial, kepentingan alam sekitar dan maruah pekerja.

Di ruang badan bukan kerajaan dan yayasan kebajikan, ia oharus mengubah orientasi pergerakan mereka yang dapat melestarikan kebajikan.

Ia tidak hanya bersifat ‘touch and go’ yang cenderung mendapat perhatian media, tapi tidak benar-benar melestarikan penerima bantuan – seperti yang pernah berlaku sebelum ini.

Orientasi itu harus bersifat ‘touch and grow’ yang dapat keluarkan mereka daripada putaran kemiskinan dan kejahilan. Hal ini termasuk juga dalam soal tadbir urus dan ketelusan.

Ke semua ini akhirnya membina sebuah ekosistem yang dapat menjamin kesejahteraan belia hari ini dan akan datang. Asasnya, “business as usual” dan berasa selesa dengan apa yang ada dalam dunia pasca-Covid-19 hanya kerja yang membawa kita ke belakang dan lembah kerugian, bukan kemajuan dan terus ke hadapan.

Maka, harus ada keberanian untuk mengubah cara kita berfikir dan bekerja pada generasi hari ini untuk bertanggungjawab terhadap setiap keputusan dan pelaksanaan yang mereka lakukan.

Usaid Muhamad Asmadi adalah Ketua Penerangan IKRAM Muda Malaysia merangkap Ketua JK Advokasi dan Libat Urus.

Beliau juga adalah JK Pendidikan Majlis Belia Malaysia (MBM) dan mantan Presiden Persatuan Belia Harmoni Malaysia (HARMONI). Beliau aktif menghasilkan makalah dan penulisan yang berkaitan dengan belia dan mahasiswa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persediaan PdPR: Apa solusinya?

Antara cabaran utama yang dihadapi adalah wujudnya perbezaan ketara dalam kalangan pelajar dari segi latar belakang pendidikan, pendapatan isi rumah serta kedudukan kediaman.

Ini semua merupakan faktor-faktor yang perlu dipertimbangkan oleh pihak Kementerian Pendidikan Malaysia (KPM) untuk menghasilkan penyelesaian yang bermanfaat buat ramai pihak. Akses internet dan peranti yang membolehkan pelajar menjalani PdPR adalah keperluan mendesak demi memastikan tiada yang tercicir daripada sistem pendidikan kita.

Menurut laporan kajian ‘Covid-19 and Unequal Learning’ yang dilakukan oleh Khazanah Research Institute (KRI), sebanyak 37 peratus kanak-kanak yang tidak mempunyai komputer riba atau tablet yang sesuai untuk digunakan semasa PdPR. Lebih parah apabila hanya 6-9 peratus yang memiliki komputer riba sendiri.

Kekurangan peranti yang mencukupi serta Internet yang tidak stabil akan mengganggu proses PdPR untuk berjalan dengan lancar. Jika guru yang menghadapi masalah tersebut, penyampaian guru kepada murid akan terjejas, dan kalau ia berlaku kepada murid-murid, proses penerimaan murid-murid pula yang akan terjejas.

Cabaran kedua adalah kelemahan pengetahuan dan kemahiran digital dalam kalangan guru-guru. PdPR bukanlah hal yang mudah terutama buat guru-guru yang tidak mahir menggunakan teknologi.

Contoh, menggunakan Google Meet dan menyimpan bahan pembelajaran di Google Drive mungkin mudah buat mereka yang mahir menggunakan aplikasi teknologi tetapi sebaliknya buat mereka yang tidak mahir.

Latihan dan kursus berterusan harus dilaksanakan agar para guru sentiasa bersiap siaga menghadapi PdPR sekiranya perlu termasuk kepada ibu bapa dan anak-anak.

Cabaran ketiga pula adalah pada pelajar atau anak-anak. Mereka mempunyai cabaran mereka sendiri. Untuk fokus dalam kelas atas talian serta melihat dan mendengar melalui layar komputer sepanjang sesi pembelajaran berlangsung merupakan cabaran yang besar buat anak-anak terutama mereka yang Darjah 1, 2 dan 3.

Selain itu, kebanyakan kelas tidak membenarkan murid-murid untuk berbual sesama rakan sekelas sedangkan berbual antara satu sama lain dapat membantu perkembangan murid-murid seperti mengasah skil bersosial, komunikasi serta berfikir.

Cabaran-cabaran yang dihadapi oleh ramai pihak ini memerlukan solusi yang sewajarnya agar proses PdPR dapat berjalan dengan lancar. Menurut Setiausaha Agung Kesatuan Perkhidmatan Perguruan Kebangsaan Semenanjung Malaysia (NUTP), satu kajian berkaitan pandangan ibu bapa tentang PdPR telah dijalankan.

Hasil daripada kajian tersebut, sebanyak 16,554 responden meminta agar pihak Kementerian dapat perhalusi masalah PdPR yang berlaku sebelum ini. Antara keluhan ibu bapa adalah, jadual belajar yang padat serta lambakan kerja sekolah.

Ibu bapa yang tidak mempunyai latar pendidikan yang tinggi juga merasa terbeban untuk membantu anak-anak mereka menyiapkan kerja rumah atau projek yang diberikan.

KPM juga diminta agar memberikan kebebasan kepada pihak sekolah untuk menentukan kaedah PdPR yang bersesuaian dengan situasi semasa sekolah. Di samping itu, pihak KPM juga disarankan untuk memberikan peruntukan atau bantuan khas kepada pihak sekolah seperti bantuan data Internet buat guru-guru sepanjang tempoh PdPR berjalan.

Antara solusi yang telah dilakukan oleh sekolah di bawah IKRAM MUSLEH adalah mengehadkan jumlah subjek yang dipelajari dalam sehari. Maksimum hanya dua subjek sehari, dengan masa selama sejam untuk setiap kelas. Hal ini dapat mengurangkan masalah pertindihan masa belajar buat murid yang mempunyai ramai adik-beradik.

Selain itu, sekolah membuat jadual subjek secara bergilir. Contoh, jadual minggu pertama dan ketiga, murid-murid hanya perlu mempelajari subjek teras manakala untuk jadual minggu kedua dan keempat, murid-murid akan mempelajari subjek elektif serta aktiviti-aktiviti kokurikulum.

Kesimpulannya, cabaran PdPR ini harus ditangani bersama. Semua pihak perlu bertoleransi antara satu sama lain, antara guru, ibu bapa, murid serta pihak KPM. PdPR merupakan perkara yang asing sehingga kini, maka penyesuaian diri mungkin mengambil masa yang agak lama.

Justeru itu, kita perlu bersama-sama berusaha untuk bersedia menghadapi PdPR dalam suasana tidak menentu ini agar anak-anak pada masa kini mendapat pendidikan terbaik yang akan menjadi bekalan buat mereka pada masa akan datang.

Mohd Hafiz Abd HamidKetua IKRAM MudaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Protes pekerja di Indonesia: Apa punca sebenar masalah?

Kemarahan mereka adalah terhadap satu rang undang-undang pekerjaan (juga dipanggil Omnibus Law) yang telah diusulkan oleh pihak kerajaan Indonesia di Dewan Perwakilan Rakyat pada awal tahun 2020 dan telah diluluskan pada awal bulan ini.

Rang undang-undang ini bertujuan untuk menarik pelaburan dari dalam dan luar negara dengan cara memansuhkan beberapa peraturan yang dilihat menyulitkan operasi organisasi perniagaan. Aspek yang paling kontroversi ialah penghapusan peraturan yang melindungi hak pekerja serta yang melindungi alam sekitar.

Sebagai contoh ialah penghapusan peraturan gaji minima serta peraturan yang melindungi pekerja daripada dibuang oleh majikan. Di samping itu, peraturan yang memerlukan organisasi perniagaan melakukan Analisa Impak ke atas Alam Sekitar (Environmental Impact Analysis) juga dilonggarkan.

Sudah tentu ini semua dilakukan akibat daripada tekanan pihak industri dan pelabur yang sedang menghadapi suasana perniagaan yang semakin mencabar. Tahap persaingan di hampir kesemua sektor semakin sengit dan memaksa organisasi perniagaan meningkatkan produktiviti dan daya saing mereka. Ini bemakna kos operasi mesti dikurangkan, terutama sekali kos gaji dan upah pekerja.

Inilah yang membuatkan golongan pekerja dan pelajar menjadi marah kerana mereka merasakan bahawa kerajaan Indonesia lebih mementingkan kepentingan golongan korporat berbanding golongan pekerja dan rakyat biasa.

Sebenarnya isu yang dibincangkan di atas bukan isu yang baru. Bahkan ianya telah berlaku di banyak negara lain sebelum ini terutama sekali di negara barat.

Sebagai contoh, pada tahun 2006, ribuan pelajar dan pekerja juga telah memprotes dengan ganas terhadap kerajaan Perancis dibawah kepimpinan Perdana Menteri Dominique de Villepin yang telah mengusulkan satu undang-undang yang menyenangkan organisasi perniagaan membuang pekerja untuk mengurangkan kos operasi.

Ini kerana organisasi perniagaan Perancis telah menghadapi persaingan sengit dari luar negara, terutama sekali dari negara Eropah Timur seperti Poland dan Hungary yang mana kos pekerja adalah lebih rendah dan undang-undang buruh adalah lebih fleksibel serta organisasi perniagaan boleh membuang pekerja dengan senang apabila ekonomi menjadi perlahan dan permintaan kepada produk mereka merosot.

Perlu dinyatakan di sini bahawa akhirnya tuntutan para pemprotes telah gagal dan kerajaan Perancis telah meluluskan dan melaksanakan undang-undang baru tersebut.

Apa yang perlu disedari ialah persekitaran perniagaan di seluruh dunia sekarang sedang menghadapi suasana persaingan yang terlampau sengit (hypercompetition). Faktor utama yang menyumbang kepada suasana ini ialah kewujudan jumlah organisasi yang beroperasi pada skala yang besar dalam hampir semua sektor perniagaan.

Suasana perniagaan sekarang persis suasana persaingan sengit dalam banyak bidang sukan. Punca kepada suasana ini ialah penggunaan steroid oleh para atlet itu sendiri. Walaupun prestasi ahli sukan meningkat, namun beberapa kesan negatif akan timbul.

Antara lain, ramai dalam kalangan mereka akan menghadapi masalah jantung dan mati lebih awal daripada orang awam. Malangnya sekarang ini ramai atlet terpaksa menggunakan steroid kerana itu sudah menjadi amalan biasa dalam kalangan  atlet, dan menjadi syarat untuk mencapai kejayaan terutama sekali di peringkat antarabangsa.

Dalam dunia perniagaan, ‘steroid’ kepada organisasi perniagaan ialah dana kewangan yang dipinjam daripada sektor perbankan. Sudah tentu dana ini akan membantu organisasi beroperasi pada skala yang lebih besar, dengan tahap inovasi yang lebih tinggi serta kemampuan pemasaran yang lebih kuat.

Namun apabila semua organisasi melakukan strategi yang sama, iaitu berkembang dengan cara berhutang daripada sektor perbankan, tahap persaingan akan menjadi tersangat sengit. Keadaan menjadi lebih teruk kerana wang sekarang adalah dalam bentuk elektronik dan bukan lagi berbentuk fizikal (sebenarnya hanya 3 peratus sahaja bekalan wang yang berbentuk fizikal).

Keadaan ini menyenangkan sektor perbankan mencipta wang baru dengan mudah, yang dibekalkan secara hutang kepada sektor perniagaan. Akibatnya jumlah pinjaman kepada sektor perniagaan telah meningkat dengan cepat dan keadaan keberhutangan syarikat perniagaan akan menjadi sangat tinggi.

Akhirnya hampir semua organisasi perniagaan terbeban dengan beban hutang yang banyak. Inilah yang memaksa mereka mencari jalan untuk mengurangkan kos sebanyak mungkin.

Jika tidak, mereka akan terpaksa memindahkan lokasi operasi mereka ke negara yang mana undang-undang buruh dan alam sekitar adalah lebih longgar. Kerajaan Indonesia menyedari kemungkinan ini dan oleh itu terpaksa bersetuju dengan kehendak dan cadangan mereka agar undang-undang Omnibus ini diluluskan.

Sebenarnya organisasi perniagaan adalah mangsa kepada sistem kewangan yang menghimpit mereka dengan beban hutang serta mewujudkan suasana perniagaan yang sangat mencabar. Untuk memastikan mereka boleh kekal wujud dan bersaing, akhirnya mereka juga terpaksa menghimpit pekerja-pekerja mereka serta mengancam alam sekitar.

Rakyat jelata dan golongan pekerja merasakan bahawa keadaan adalah tidak adil kepada mereka dan oleh itu memarahi kerajaan yang ditanggapi berkomplot dengan  pihak organisasi perniagaan yang sedang menzalimi mereka.

Rakyat jelata tidak menyedari bahawa punca kepada keadaan yang menzalimi mereka adalah sebenarnya bukan kerajaan Indonesia semata-mata, tetapi adalah sistem riba yang zalim yang diharamkan oleh Allah SWT.

Namun, oleh kerana industri riba yang mendapat keuntungan daripada memberi hutang ini dibenarkan beroperasi dan berkembang dengan cepat oleh masyarakat Indonesia sendiri, maka akibatnya semua pihak berada berada dalam keadaan yang tertekan dan sengsara, terutama sekali golongan pekerja.

Berita terkini melaporkan Nahdatul Ulamak atau NU, iaitu sebuah organisasi dakwah terbesar di Indonesia juga telah mengambil keputusan menyokong golongan pelajar dan pekerja untuk menentang kerajaan Indonesia dalam isu ini.

Malangnya, berdasarkan apa yang telah berlaku di Perancis pada tahun 2006 serta di beberapa negara lain, besar kemungkinan usaha mereka akan sia-sia dan kerajaan Indonesia akan terus melaksanakan undang-undang ini.

Ini kerana kerajaan Indonesia tidak mempunyai alternatif lain untuk memastikan pelaburan akan bertambah dan ekonomi Indonesia akan terus berkembang pada masa akan datang, demi ‘survival’ kerajaan sendiri.

Sepatutnya NU, sebagai persatuan dakwah, menyedari bahawa punca masalah ialah kegagalan masyarakat Indonesia secara umum menyekat perkembangan industri riba yang bertentangan dengan ajaran Islam.

Oleh itu, disamping menyuarakan tentangan terhadap undang-undang baru ini, NU sepatutnya memfokuskan usaha untuk mendidik masyarakat Indonesia tentang bahaya industri  hutang atau riba sebagai penyelesaian jangka panjang.

NU juga perlu melakukan usaha dakwah dan tarbiah supaya nilai ahli masyarakat Indonesia dapat diubah supaya tidak mengagungkan kebendaan dan kemajuan material semata-mata kerana nilai sebeginilah yang menjadi faktor kepada perkembangan industri riba di Indonesia.

Kegagalan mengenal pasti punca masalah ini akan bermakna masalah ini tidak akan dapat diselesaikan. Walaupun undang-undang ini akan memastikan pelaburan akan bertambah dan ekonomi negara Indonesia akan berkembang, terutama sekali apabila pandemik COVID-19 berakhir, namun ianya akan disusuli oleh pertambahan tekanan hidup dan kesengsaraan dalam kalangan rakyat biasa, seperti yang sedang berlaku di negara-negara lain termasuk di negara kita sendiri.

Protes dan demonstrasi terhadap kerajaan tidak akan merubah keadaan yang sedih ini. Bahkan kemungkinan besar ia akan berakhir dalam masa beberapa minggu lagi akibat kepenatan dalam kalangan para pemprotes sendiri. Apa yang boleh merubah keadaan dalam jangka panjang adalah usaha dakwah dan tarbiah serta kesedaran tentang ancaman daripada perkembangan industri hutang dan riba.

Prof Dr Mohd Nazari IsmailFakulti Perniagaan dan Perakaunan, Universiti Malaya10 Oktober 2020

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi WBG tanpa lelaki, demi Palestin

Bertepatan pada malam hari ketika takbir bergema, Majlis Pelepasan Ahli Misi Women’s Boat to Gaza (WBG) telah berlangsung di perkarangan masuk ke ruang tinjau KLIA.

“Saya mengucapkan berbanyak terima kasih kepada semua yang hadir pada malam ini. Sesungguhnya saya bersyukur kepada Allah SWT atas peluang ini untuk membawa harapan semua,” demikian kata Dr Fauziah Mohd Hasan dalam ucapannya.

Beliau berkata, tujuan WBG ini adalah bagi memecahkan kepungan di Gaza.

“Sebenarnya badan saya yang pergi, tetapi semuanya I am representing all of you, the ummah. Dan saya mengucapkan berbanyak terima kasih kepada sokongan dan dokongan semua orang, keluarga, staf, masyarakat Malaysia pelbagai lapisan.”

Dalam kesempatan itu, Dr Fauziah turut memohon maaf kepada semua jika ada silap dan salah.

“Saya berharap warga media memainkan peranan yang sangat penting semasa pelayaran kami, selain daripada Allah Subhanahu Wa Taala untuk menjaga kapal kami agar selamat, warga medialah memainkan peranan yang besar,” ujar Dr Fauziah.

Beliau turut menyeru seluruh dunia agar hebatkan mewara-warakan misi WBG ini, demi untuk menjaga keselamatan kapal daripada diserang atau dianiaya dan sebagainya.

“Oleh kerana tekanan dunia, yang mengetahui misi kami, insya-Allah kita akan selamat dan dapat mencapai matlamat yang diidam-idamkan membawa keadilan dan kebahagiaan dan membawa Freedom kepada dua juta rakyat Gaza yang telah dikepung selama 10 tahun,” tegas beliau mengakhiri ucapannya.

Norsham turut menyatakan rasa syukurnya kepada Allah SWT kerana bersama-sama dalam perjuangan ini.

“Kita tetap fokus kepada objektif misi ini iaitu memberi tekanan kepada pihak Israel supaya Gaza itu bebas daripada sekatan.”

Tegas Norsham lagi, dan walaupun persediaan-persediaan yang dibuat, doa-doa dan sokongan yang sangat membantu usaha ini.

“Dan yang paling pentingnya kita hanya bergantung pertolongan Allah SWT. Apabila di lautan itu, sebagaimana kisah Nabi Yunus alaihis salam, dalam keadaan itu kebergantungan hanya semata pada Allah.”

Sehubungan dengan itu, Norsham menyeru agar tetap mendoakan mereka di atas jalan ini dan tidak tersasar daripada tujuan asal Misi Women Boat’s to Gaza.

“Bersamalah doakan kejayaan misi ini,” ujarnya mengakhiri ucapan.

Dalam ucapan pembukaan, Pengerusi MyCARE, Prof Madya Dr Hafidzi Mohd Noor telah berkongsi kisah Asma’ binti Yazid.Majlis pada malam itu diakhiri dengan bacaan doa oleh Pengerusi Jawatankuasa Tarbiah IKRAM, Ustaz Tajul Arifin Che Zakaria dan seterusnya sesi fotografi bersama dua serikandi ini.

Dua orang ahli misi, iaitu Dr Fauziah Hasan selaku doktor perubatan bagi kedua-dua kapal ahli WBG, dan Puan Norsham Abu Bakar, ahli misi WBG diraikan bersama-sama dengan para aktivis dan sukarelawan yang hadir.

Kedua-dua ahli misi akan menuju ke Barcelona bagi menghadiri mesyurat pertama yang mengumpulkan ahli misi, mendengar taklimat dan mengikuti beberapa siri bengkel yang telah ditetapkan oleh penganjur Women’s Boat to Gaza, iaitu Freedom Flotilla Coalition.

Penerbangan Dr Fauziah diiringi Prof Alauddin telah bertolak pada pukul 11.00 malam 11 September, manakala Puan Norsham akan ditemani anakanda beliau, Dr Maryam pada awal pagi Hari Raya Aidiladha.

Dr Fauziah Mohd Hasan dan Puan Norsham Abu Bakar terpilih bersama 15 aktivis wanita dari lebih 10 negara yang akan menyertai misi Women’s Boat to Gaza (WBG) bertujuan memberi pembebasan kepada rakyat Palestin daripada cengkaman rejim Zionis.

Mereka adalah aktivis yang mewakili rantau Asia Tenggara dalam misi membawa mesej keamanan menggunakan kapal bermula 14 September dan dijadualkan tiba di Gaza pada 1 Oktober.

Selain Malaysia, negara lain yang terpilih dalam misi anjuran Freedom Flotilla Coalition (FFC) itu ialah Sepanyol, Kanada, Turki, Amerika Syarikat, Sweden, Ireland, New Zealand serta Australia sebagai tanda solidariti kepada rakyat Palestin.

Ketua Wanita IKRAM, Datin Paduka Che Asmah Ibrahim, Ahli JKP, ahli keluarga, ahli-ahli IKRAM Malaysia, wakil media tempatan, aktivis Rose2Rose dan rakyat Malaysia turut bersama hadir dalam majlis pelepasan anjuran MyCARE dan Rose2Rose ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lima faktor kejatuhan pemimpin menurut Hamka

Tokoh ulama terkenal yang tidak asing lagi dalam dunia Islam di Nusantara, Haji Abdul Malik bin Karim Amrullah atau lebih dikenali dengan Hamka, telah menggariskan beberapa faktor kejatuhan seseorang pemimpin. Beliau memberikan peringatan kepada pemimpin beberapa perilaku kejatuhan mereka.

Menurut Kamus Dewan Edisi Keempat, pemimpin merupakan orang yang memimpin, manakala menurut Hamka dalam buku Kedudukan Perempuan Dalam Islam, pemimpin bermaksud “memimpin secara tegak. Membimbing supaya dapat berjalan, memapah supaya jangan jatuh! Atau menarik naik kalau sudah tergelincir jatuh. Tegak ke muka kalau bahaya datang mengancam.”

Hamka pernah berpantun dalam memperihalkan makna kepimpinan:

Janganlah masuk ke tengah gelanggang
Kalau taruhan tidak tertampin

Janganlah ingin jadi pemimpin
Kalau hanya alang kepalang

Tidaklah semua orang akan senang
Selama berjuang di bumi ini

Ada yang suka ada yang benci
Setelah meninggal barulah tenang.

Pantun Hamka ini menggambarkan betapa beratnya tanggungjawab mereka yang bernama pemimpin ini. Bukan mudah menggalas beban seorang pemimpin, bukan sekadar berkata-kata sahaja. Mereka perlu mengata dan mengota janji-janji  mereka. Ya, walk the talk!

Hamka telah menggariskan beberapa faktor kejatuhan seorang pemimpin antaranya adalah sikap terlalu memuji pemimpin.

Terdapat rakyat dan pengikut yang mendekati, memuji dan memuja pemimpin mereka dengan niat supaya takut dimarah, dijatuhkan pangkat dan kedudukan dek takut periuk nasi mereka hilang begitu sahaja.

Bagi pemimpin pula, apabila dipuja dan dipuji sentiasa, akan timbul rasa takjub menyebabkan mereka akan berbuat apa sahaja kerana walau dilakukan salah atau sebaliknya, mereka tetap akan berada dalam zon selesa.

Golongan ini bahkan melakukan sikap sedemikian kepada pemimpin lain juga. Pemimpin silih berganti tetapi golongan ini tetap akan wujud!

Selain itu, tambah Hamka, faktor kejatuhan pemimpin juga disebabkan oleh perbuatan melanggar janji. Allah SWT berfirman dalam Surah As-Saff ayat 2-3 maksudnya:

“Wahai orang-orang yang beriman, kenapakah kamu mengatakan sesuatu yang tidak kamu kerjakan? Amat besar kebencian di sisi Allah bahawa kamu mengatakan apa-apa yang tidak kamu kerjakan.”

Dalam ayat ini, Allah SWT membenci orang yang berjanji dan berkata tetapi tidak mengotakannya. Jangan mudah menabur janji kerana mengimpikan kuasa. Takut nanti kuasa tersebut yang akan menjatuhkan kita. Berpadalah dalam berkata-kata!

Seterusnya, Hamka juga mengingatkan faktor kejatuhan seseorang pemimpin adalah kerana ketidakadilan pemimpin.

Apabila memiliki kuasa, pemimpin boleh melakukan apa-apa yang mereka suka. Sukar untuk pemimpin melakukan apa yang mereka tidak suka terutamanya yang tidak digemari oleh para pengikut dan penyokong mereka.

Keadaan ini menyebabkan kemungkinan akan berlaku ketidakadilan kepada orang lain. Ketidakadilan berlaku, malah kezaliman yang diperlaku.

Dek memuaskan hawa nafsu diri, dek kuasa dan penerusan kekuasaan, mereka melakukan ketidakadilan seperti memberikan kedudukan dan pangkat walau tidak memenuhi syarat, pemberian anugerah dan sumbangan juga dipilih-pilih dengan mengutamakan mereka yang memberikan kepentingan kepadanya.

Hamka juga menjelaskan bahawa menuruti hawa nafsu dan kerosakan akhlak pemimpin juga merupakan faktor kejatuhan seseorang pemimpin.

Dalam buku nukilan Hamka iaitu Akhlaqul Karimah bahawa pemimpin yang menuruti hawa nafsu akan menyebabkan hilang pertimbangan akal dan perbuatan mereka menjadi tidak rasional kerana kemewahan hidup.

Pemimpin tidak boleh memperlakukan sesuka hati, bercakap tanpa iman kerana itu akhlak sebagai seorang pemimpin. Banyak mata yang melihat dan banyak hati yang perlu dijaga, nanti tangan-tangan merekalah yang menentukan jatuh bangun seorang pemimpin.

Pemimpin perlu menjadikan Nabi Muhammad SAW sebagai qudwah dalam berbicara dan berperilaku di hadapan masyarakat.

Akhir sekali, Hamka mengingatkan bahawa kejatuhan seseorang pemimpin kerana rakyat tidak menegur kesalahan pemimpin. Saidina Abu Bakar As-Siddiq radiallahuanhu sejurus sahaja dilantik sebagai khalifah selepas Rasulullah SAW mengatakan dalam khutbahnya:

“Wahai sekalian manusia, sesungguhnya aku telah dipilih untuk memimpin kamu semua, dan aku bukanlah yang terbaik dalam kalangan kamu semua. Sekiranya aku berbuat baik maka bantulah aku, dan sekiranya aku melakukan kesilapan, maka betulkanlah aku. Kebenaran adalah satu amanah dan dusta itu adalah satu pengkhinatan.”

Saidina Abu Bakar telah menunjukkan bahawa sebagai manusia biasa, kita tidak lari daripada kesilapan. Jadi kesilapan tersebut mungkin tidak disedari dilakukan mungkin dalam keadaan sedar atau sebaliknya.

Maka, rakyatlah yang menjadi penegur dan pengkritik. Maka pemimpin hendaklah bersedia untuk menerima kritikan dan teguran daripada rakyat.

Hamka menyarankan setiap pemimpin agar mencari sahabat setia yang tidak menyembunyikan kelemahannya dek menjaga hati dan air muka.

Hamka juga mengingatkan supaya pengkritik atau penegur yang menegur pemimpin agar menegur dengan cara yang berhemah supaya cara dan kaedah teguran tidak menjatuhkan kredibiliti dan kewibawaan seseorang pemimpin.

Akhir kalam, pemimpin mempunyai tugasan besar. Pemimpin yang sedar akan tanggungjawab kepimpinan tidak akan menganggap jawatan dan kedudukan merupakan suatu kemuliaan, tetapi mereka perlu menganggapnya sebagai suatu bebanan besar yang akan disoal di akhirat kelak. Beringatlah wahai pemimpin!

Mohamad Sazmani Abdul Samat
Ketua IKRAM Muda
Kedah Darul Aman

Artikel ini telah memenangi hadiah Pertandingan Menulis Artikel sempena Bengkel Jom Menulis! pada 11 Disember 2021 anjuran Jabatan Penyiaran dan Komunikasi IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belanjawan 2023: Utamakan Reformasi Cukai, Wujudkan Institusi Filantropi

Pertubuhan IKRAM Malaysia (IKRAM) menyambut baik Belanjawan 2023 yang telah dibentangkan Dato’ Seri Anwar Ibrahim pada Jumaat, 24 Februari.

Tiga tekad Belanjawan 2023 adalah kritikal untuk negara, iaitu pemacuan ekonomi yang terangkum dan mampan, reformasi institusi dan tata kelola bagi memulih keyakinan, dan keadilan sosial untuk menyederhanakan kesenjangan.

IKRAM menyokong sifat-sifat utama yang digariskan dalam Belanjawan 2023 iaitu amanah, kejujuran dan ketelusan sebagai pedoman kepimpinan di semua peringkat. IKRAM komited melaksanakan advokasi kepimpinan yang berwibawa dengan sifat-sifat demikian.

Sehubungan itu, amalan rasuah dan penyelewengan yang menjangkiti negara hendaklah dirawat dengan serius. Kerosakan dan ketirisan melalui rasuah dan penyelewengan yang mencecah hampir 3 bilion ringgit pada 2020 dan 2021 merupakan malapetaka yang tidak boleh dibenarkan berlaku lagi di negara ini.

Penekanan Belanjawan 2023 kepada isu kemiskinan dan kesenjangan adalah tepat. IKRAM menyeru agar isu ini ditangani secara holistik melalui pendekatan yang manusiawi dan rahmah, menepati realiti dan hakikat kemiskinan itu sendiri.

Justeru, pendekatan yang berdasarkan pembangunan manusia dan kemiskinan multidimensi hendaklah dijadikan agenda utama untuk meningkatkan taraf hidup rakyat, melalui capaian kepada pendidikan dan perkhidmatan kesihatan yang berkualiti serta pendekatan yang membina jiwa dan tingkah laku.

Dengan ruang fiskal yang terhad dan bebanan hutang 1.2 trilion ringgit pada 2023, IKRAM menyarankan agar reformasi cukai dilaksanakan, manakala amalan menyumbang (filantropi) melalui institusi yang dikelola kerajaan diperkenalkan.

Senada dengan Belanjawan 2023, IKRAM menyarankan agar wakaf dilonjakkan sebagai mekanisme pengagihan semula kekayaan, selain kegiatan ekonomi yang berasaskan perkongsian keuntungan dan risiko secara saksama dan aktiviti perdagangan yang tulen.

Di samping mencetuskan kegiatan ekonomi yang lebih adil, usaha ini dapat membantu mendepani cabaran inflasi dan kos sara hidup yang ditampung melalui subsidi yang menelan peruntukan RM64 bilion dalam belanjawan kali ini.

Sementara itu, rakyat hendaklah dididik dengan aspek kemanusiaan dan kejiwaan, umpamanya dengan memuliakan amalan menyumbang dan mengelakkan pembaziran, termasuklah pembaziran makanan yang mampu memberi makan kepada 3 juta orang setiap hari.

Sebagai rakan strategik membina negara, IKRAM bersedia berganding bahu dengan kerajaan dan rakan-rakan strategik untuk membina ekonomi manusiawi yang berasaskan filantropi dan sedekah yang beroperasi dalam ekonomi pasaran terbuka demi mencapai ekonomi yang mampan dan agihan kekayaan yang saksama.

Oleh itu, ekosistem ekonomi manusiawi mampu menjadi alternatif yang serius untuk menangani kebejatan yang berlaku dalam negara, khususnya yang terkait isu-isu kemiskinan, kesenjangan dan sosial.

Hj Badlishah Sham Baharin
Presiden
Pertubuhan IKRAM Malaysia